РЕПУБЛИКА СРБИЈА

НАРОДНА СКУПШТИНА

КОНСТИТУТИВНА СЕДНИЦА

23. април 2014. године

(Други дан рада)

 (Седница је почела у 10.05 часова. Председава Милан Кораћ, најстарији народни посланик.)

\*

\* \*

 ПРЕДСЕДАВАЈУЋИ: Поштоване даме и господо народни посланици, пре него што наставимо рад Прве (конститутивне) седнице Народне скупштине Републике Србије, позивам вас да минутом ћутања одамо пошту преминулом народном посланику др Јовану Кркобабићу, потпредседнику Владе и председнику Партије уједињених пензионера Србије.

 Слава му.

 На основу службене евиденције о присутности народних посланика констатујем да седници присуствује 165 посланика.

 Подсећам вас да је чланом 88. став 5. Пословника Народне скупштине предвиђено да кворум за рад Народне скупштине на Првој седници Народне скупштине постоји ако је на седници присутна већина од укупног броја народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да су у сали присутна 202 народна посланика, односно да је присутна већина од укупног броја народних посланика и да постоје услови за рад Народне скупштине у смислу члана 88. став 5. Пословника Народне скупштине.

 Обавештавам вас да су у Народној скупштини, сагласно члану 22. Пословника, конституисане следеће посланичке групе:

 Посланичка група Српска напредна странка – за председника посланичке групе одређен је народни посланик Зоран Бабић, а за његовог заменика народни посланик Маја Гојковић;

 Посланичка група Социјалистичка партија Србије (СПС) – за председника посланичке групе одређен је народни посланик др Дијана Вукомановић, а за његовог заменика народни посланик Ђорђе Милићевић;

 Посланичка група Демократска странка – за председника посланичке групе одређен је народни посланик Драган Ђилас, а за његовог заменика народни посланик Наташа Вучковић;

 Посланичка група БОРИС ТАДИЋ – Нова демократска странка, Заједно за Србију, Зелени Србије – за председника посланичке групе одређен је народни посланик Марко Ђуришић, а за његовог заменика народни посланик проф. др Јанко Веселиновић;

 Посланичка група Партија уједињених пензионера Србије (ПУПС) – за председника посланичке групе одређен је народни посланик Милан Кркобабић, а за његовог заменика народни посланик Константин Арсеновић;

 Посланичка група Социјалдемократска партија Србије – за председника посланичке групе одређен је народни посланик др Милорад Мијатовић, а за његовог заменика народни посланик Милена Бићанин;

 Посланичка група Јединствена Србија – за председника посланичке групе одређен је народни посланик Драган Марковић, а за његовог заменика народни посланик Петар Петровић;

 Посланичка група НОВА СРБИЈА – за председника посланичке групе одређен је народни посланик Мирослав Маркићевић, а за његовог заменика народни посланик Дубравка Филиповски;

 Посланичка група САВЕЗ ВОЈВОЂАНСКИХ МАЂАРА – за председника посланичке групе одређен је народни посланик Балинт Пастор, а за његовог заменика народни посланик Ласло Варга;

 Посланичка група Српски покрет обнове – Демохришћанска странка Србије – за председника посланичке групе одређен је народни посланик Александар Југовић, а за његовог заменика народни посланик Олгица Батић;

 Посланичка група Лига социјалдемократа Војводине – за председника посланичке групе одређен је народни посланик Ненад Чанак, а за његовог заменика народни посланик Бојан Костреш;

 Посланичка група СДА САНЏАК – ПДД – за председника посланичке групе одређен је народни посланик др Сулејман Угљанин, а за његовог заменика народни посланик Риза Халими.

 Прелазимо на 2. тачку дневног реда – ИЗБОР ПРЕДСЕДНИКА НАРОДНЕ СКУПШТИНЕ

 Обавештавам вас да сам, у складу са чланом 9. Пословника Народне скупштине, примио један предлог кандидата за председника Народне скупштине.

 Предлог вам је достављен.

 Као што сте видели, за председника Народне скупштине предложена је народна посланица Маја Гојковић, изабрана са изборне листе АЛЕКСАНДАР ВУЧИЋ – БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста).

 Подсећам да, према члану 9. став 3. Пословника Народне скупштине, представник предлагача може да образложи предлог.

 Да ли представник предлагача жели да образложи предлог кандидата за председника Народне скупштине? (Да.)

 Реч има народни посланик Верољуб Арсић.

 ВЕРОЉУБ АРСИЋ: Даме и господо народни посланици, данас ће Народна скупштина Републике Србије вероватно да реши енигму која оптерећује медије на територији Републике Србије, разна нагађања и лицитирања ко је наш кандидат за председника Народне скупштине Републике Србије.

 Не бих много да причамо о значају председника Народне скупштине, о ономе која он овлашћења има предвиђена законом и Уставом, већ о оном што је можда исто тако важно, а то је колико председник Народне скупштине доприноси угледу Народне скупштине и угледу сваког народног посланика понаособ.

 Нажалост, у протеклом периоду, од 2000. до 2012. године, чини ми се да је жеља свих председника Народне скупштине била да Народна скупштина изгуби значај који има предвиђен Уставом и законом. Да изгуби значај да је то највише тело у Републици Србији које доноси законе, а можда и ону другу функцију на коју многи заборављају, а то је функција да Народна скупштина и контролише рад извршне власти.

 Да ствар буде још гора, сваки Пословник који је Народна скупштина доносила у том периоду био је све гори и гори. Да вас подсетим, раније је у сали Народне скупштине Републике Србије било потребно да седи 126 народних посланика да би Скупштина могла да води дебату. Наводно због великог броја радних дана и обавеза народних посланика, а не знам шта су то веће обавезе народних посланика него да учествују у раду Народне скупштине, та одредба је промењена па је било потребно да седи само једна трећина народних посланика у сали. Па је и то било тешко изводљиво, не знам због чега, па је одређено да у Народној скупштини треба да седи председник Народне скупштине и макар један посланик са којим ће да води дебату.

 Постављам питање – какву смо ми то слику као Народна скупштина слали грађанима Републике Србије? Можда је то имало неког смисла у периоду када су преноси 2003. године Народне скупштине били укинути, па грађани нису видели шта се овде дешава, али после тога седнице Народне скупштине су постојале и Народна скупштина је константно губила углед због тога што у сали није било народних посланика. Жеља је била, изгледа, и оних који су доносили такве пословнике и гласали за њих да народни посланик нема превише права, поготово у дебати Народне скупштине и да народни посланик што мање учествује у раду Народне скупштине.

 Таква је била ситуација до 2012. године. Пословник нажалост није промењен, али је промењен начин понашања и опхођења према народним посланицима. Пословник није промењен највише из разлога, пошто смо се сви изређали и као власт и као опозиција, осетили његове и добре и лоше стране, да имамо жељу да направимо један нормалан пословник који ће Народној скупштини да врати углед који заслужује.

 Кандидат за председника Народне скупштине Маја Гојковић има богато парламентарно искуство. Што је најважније, била је и народни посланик опозиционих странака. Као народни посланик у опозицији, била је у ситуацији да осети на својој кожи шта то значи бити председник који није добар, шта то значи бити председник који злоупотребљава овлашћења која су му дата Пословником. Потпуно сам сигуран да је њен животни мото – што не желиш себи, не чини ни другима. Зато и сматрам да ће бити један од најбољих председника Народне скупштине Републике Србије у новијој парламентарној историји Републике Србије.

 Мораће пуно да ради на повећању угледа Народне скупштине Републике Србије, на угледу сваког народног посланика, на угледу и квалитету седница које ће се водити у наредном периоду. Мораће да престигне, не само да достигне стандарде које је поставио досадашњи председник Небојша Стефановић, који су јако високи и потпуно сам сигуран да у том послу неће бити лако. Али Србија мора да се мења, морају да се мењају неке лоше навике стицане у прошлости.

 Народна скупштина мора да заузме своје место у српском друштву које јој припада, а то је да су народни посланици носиоци суверенитета грађана Србије, да одговарају грађанима Србије за свој рад и да председник Народне скупштине као лице које представља Народну скупштину мора то исто да постигне према грађанима Србије.

 Потпуно смо сигурни да Маја Гојковић испуњава све ове услове и зато смо је и предложили као кандидата за председника Народне скупштине Републике Србије.

 ПРЕДСЕДАВАЈУЋИ: Пре отварања претреса подсећам вас да сходно члану 97. Пословника Народне скупштине укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика чланова посланичких група.

 Пошто укупно време расправе за посланичке групе износи пет часова, констатујем да је време расправе по посланичким групама следеће: Посланичка група Српска напредна странка – два сата, 43 минута и 12 секунди; Посланичка група Социјалистичка партија Србије – 30 минута; Посланичка група Борис Тадић – Нова демократска странка, Заједно за Србију, Зелени Србије – 14 минута и 24 секунде; Посланичка група Демократске странке – 22 минута и 48 секунди; Посланичка група Партија уједињених пензионера Србије – 14 минута и 24 секунде; Посланичка група Социјалдемократска партија Србије – 12 минута; Посланичка група Јединствена Србија – 8 минута и 24 секунде; Посланичка група Нова Србија – 7 минута и 12 секунди; Посланичка група Савез војвођанских Мађара – 7 минута и 12 секунди; Посланичка група Српски покрет обнове – Демохришћанска странка Србије – 7 минута и 12 секунди; Посланичка група Лига социјалдемократа Војводине – 7 минута и 12 секунди; Посланичка група СДА САНЏАКА – ПДД – 6 минута.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 9. став 4. Пословника Народне скупштине, отварам претрес.

 Да ли председници, односно представници посланичких група желе реч? (Да.)

 Реч има народни посланик Марко Ђуришић. Изволите.

 МАРКО ЂУРИШИЋ: Поштовани председавајући, поштоване колеге, ево данас, скоро 40 дана после избора, коначно приступамо конституисању Парламента, избору председника, избору потпредседника и других радних тела и одбора да би овај парламент почео рад.

 Имали смо кампању где су била велика очекивања грађана од овог сазива. Жао ми је што смо потрошили толико времена да дођемо до овог тренутка.

 Данас када смо слушали предлог уваженог колеге Арсића о новом кандидату, односно кандидату за председника Парламента, више смо слушали критику и, чини ми се, неку анализу Пословника. Претпостављам да је то била најава измене Пословника, која ће врло брзо уследити.

 Свој однос према владајућој већини и председнику који се данас бира ценићемо кроз те измене Пословника које се данас најављују, односно на који начин ће улога опозиције у овом парламенту бити решена – да ли ће опозицији бити умањена права или не, да ли ће се више радити на демократичности Парламента, да ли ће се више радити, што је рекао колега Арсић а што је мене обрадовало, на контролној улози Парламента према извршној власти, према Влади.

 То су све ствари које ми очекујемо и од председнице Парламента – верујем да ће она данас, наравно, бити изабрана – али и од парламентарне већине, јер она, чини ми се, није постојала у овом обиму који се најављује. Преко 200 народних посланика ће подржавати Владу и бити у већини. Опозиција ће бити малобројна и самим тим улога оних који буду водили ову скупштину је значајнија да нама из опозиције омогући да радимо, да се обраћамо грађанима, да презентујемо своје идеје, да критикујемо власт тамо где има места критици, а да за то не будемо на неки начин кажњени или нам буду умањена права.

 Ми ћемо се данас код гласања уздржати о овом предлогу, зато што желимо да видимо на који начин ће нова председница имати однос према Парламенту, на који начин ће испуњавати све ове обавезе о којима је колега Арсић говорио, али ћемо у сваком случају бити спремни на сарадњу и имаће у нама колеге који ће је подржавати сваки пут када она буде радила на јачању улоге Парламента који треба да има по Уставу и у модерној демократској традицији. Хвала.

 ПРЕДСЕДАВАЈУЋИ: Реч има председник посланичке групе Ненад Чанак. Изволите.

 НЕНАД ЧАНАК: Даме и господо народни посланици, што се тиче овог предлога, заиста немам шта да кажем.

 ПРЕДСЕДАВАЈУЋИ: Реч има председник посланичке групе Мирослав Маркићевић. Изволите.

 МИРОСЛАВ МАРКИЋЕВИЋ: Поштовани председавајући, поштоване колеге народни посланици, поштовани грађани који гледате овај пренос, посланичка група Нова Србија и посланици Нове Србије ће подржати предлог колеге Арсића и гласаћемо за Мају Гојковић као кандидата за председника Народне скупштине.

 Ми хоћемо да верујемо, и познајући је као колегиницу у овом парламенту, да ће се наставити тренд рада ове скупштине који је био у прошлом сазиву претходних годину и по дана, да је дух толеранције владао међу посланицима, да је владајућа већина, за разлику од оног претпретпрошлог парламента, поштовала права народних посланика и Народне скупштине као контролора извршне власти.

 Посебно хоћемо да нагласимо да нам је драго што је кандидат за председника Народне скупштине једна жена, јер тај дух не само законске обавезе гајимо и ми у Новој Србији.

 Још једанпут желим да кажем да ће посланици Нове Србије подржати предлог и гласати за Мају Гојковић за председника Народне скупштине из свих ових разлога које сам у претходним реченицама навео.

 ПРЕДСЕДАВАЈУЋИ: Хвала лепо. Реч има председник посланичке групе Драган Ђилас. Изволите.

 ДРАГАН ЂИЛАС: Поштовани господине председавајући, поштоване народне посланице и народни посланици, на овакво образложење које смо добили о кандидаткињи за председника Парламента нема много шта да се дода. Образложења није ни било, као што сте и сами свесни.

 Чули смо углавном приче о томе шта се дешавало од 2000. до 2012. године, што говори да ћемо опет у Србији имати повратак у прошлост и враћање на оно што је било, уместо да као одговорни људи, који смо добили поверење грађана, се бавимо тиме шта треба да радимо у будућности.

 Можда је било погрешно што је одлучено да је само једна трећина посланика довољна у Парламенту да Парламент ради. Можемо то да надокнадимо, да предложимо да буду две трећине посланика од сада довољне за кворум, па ако нема две трећине да онда Парламент не ради.

 Не желим са овог места превише да причам о кандидаткињи за председника Парламента, јер видим да и они који је предлажу о томе не желе много да причају. Сматрам да би било некорисно да сада причамо о Новом Саду, о аферама, о новцу који град данас треба да плаћа за уговоре који су тада потписани. Сматрам да је госпођа Гојковић само симбол онога што данас Србија јесте и што оваква већина, која је направљена вољом народа, данас у Србији одражава.

 У каквој то Србији ми данас живимо? Живимо у земљи у којој се људи плаше, у којој не могу да говоре. Живимо у земљи у којој се убијају деца по основним школама. Живимо у земљи у којој се убијају људи за неколико стотина динара. Живимо у земљи агресије. Живимо у земљи где је постало малтене нормално да људима који имају мањинско мишљење имате право да кажете шта год желите, да их вређате и квалификујете на начин на који желите. Живимо у земљи која данас има већи број пензионера него запослених. Живимо у земљи у којој се нико много не потресе када прочита да се у јавном предузећу на дан пред изборе запосли 500 људи и тиме добија неколико хиљада гласова. Нема реакције власти на то. Нема смене у року од 24 сата ако нису били упознати са тим, па су тада сазнали. Ништа се у овој земљи не дешава.

 (Милован Дрецун: Нека се варати на тему.)

 Хвала на сугестијама. Ја сам нови народни посланик. Свака сугестија дата са места много ће ми значити да будем бољи у оном за шта су ме грађани изабрали.

 Живимо у земљи у којој је тај говор мржње нешто што је, нажалост, у кампањи симболизовала и госпођа Гојковић. То је оно што сам ја очекивао да, када се већ ова енигма за медије, како рече уважени колега, разрешава данас, енигма за коју сам мислио да је много важнија за грађане Србије него за медије, али у овој земљи су очигледно медији најважнији, која је дозволила себи да у својим предизборним обраћањима говори да онима који другачије мисле треба да се затре семе.

 Ево, ја другачије мислим. Моје име је ту поменуто вероватно само због тога што сам председник опозиционе странке, али заиста очекујем од председнице Парламента да да образложење за те своје речи ако је већ превише да да извињење, јер има нас пуно који другачије мислимо, који имамо и децу која треба да живе, а таква порука је нешто што је упућено пре свега њима.

 Желим дубоко да верујем да те речи нису биле такве какве смо их чули и да је иза њих стајало нешто друго.

 Видим да постоји нервоза када говори неко из опозиције. Видим да постоје проблеми да се саслушамо. Видим да у овој земљи никоме не смета, ни вама, господо, што ваше ставове јавно у медијима износе људи као што је Кристијан Голубовић. Видим да није проблем што такав човек данас гостује у свим медијима, иако је пола свог живота провео у затворима, иако има правоснажну пресуду на 14 година. Такав човек, који је, како чујем, уметник, па је можда и кандидат за министра експерта у новој влади, слободно говори о људима из опозиције да су лопови, који каже да дели две власти и да подржава странку на власти.

 Нико од вас не сматра да тога треба на било који начин да се одрекне, него треба још таквих људи у медијима, а онда ћемо да се питамо зашто нам се дешава ово на улицама, у школама, зашто се дешава на сваком кораку. Одговорност је свих нас, не само вас на власти, него и нас у опозицији, да начином на који говоримо, начином на који радимо, помогнемо и урадимо све да се те ствари не дешавају.

 Они који су на власти имају могућност данас да то конкретно ураде. Ми који смо у опозицији имамо могућности да о томе говоримо. Дајте да из овог дома, који је највиши дом у овој земљи и чији председник треба такав да буде, престанемо да шаљемо поруке агресије, мржње, нетрпељивости. То наши грађани од нас очекују.

 Демократска странка и наша посланичка група неће гласати за госпођу Гојковић за кандидата за председника Народне скупштине. Пажљиво ћемо пратити њен рад. Учинићемо све да се углед ове институције, који је већ унижен идејама о ротирајућем председнику и сличним бесмислицама које смо слушали неколико дана, опет поврати. Верујемо да је свима у Србији важно да овај парламент заседа, да буде што мање ружних и тешких речи, а што више предлога и конкретних ствари.

 Очекујем од нове председнице да законе које је Демократска странка узалуд предлагала у прошлом мандату, попут закона о банкарском сектору, који би омогућио грађанима да не буду злостављани од банака, као и привреди, стави на дневни ред парламента и све друге које ћемо поновити. Даваћемо конкретне предлоге, желећи да ова земља буде боља. Од већине, од председнице парламента зависи како ће овај Дом изгледати наредне четири године.

 Још једном, став Демократске странке је да буде против овог предлога због свега што сам навео, а желим да нас председница Парламента својим радом увери у то да је наш данашњи страх од тога како ће овај парламент изгледати апсолутно неоправдан. Хвала.

 ПРЕДСЕДАВАЈУЋИ: Реч има народни посланик Зоран Бабић, по Пословнику.

 ЗОРАН БАБИЋ: Господине председавајући, даме и господо народни посланици, рекламирам повреду Пословника, члан 106, где се каже да говорник може да говори само о тачки дневног реда. Претходни говорник је говорио о свему само не о тачки дневног реда.

 Мало ми је чудно када се неко жали на пријем у радни однос у јавним предузећима, иако се зна да су и јавна предузећа и целокупан државни сектор напуњени, препуњени са 780.000 људи. Онда када сам говорио у овом парламенту да нема невиних у том послу, али да је та невиност или кривица директно пропорционална дужини боравка на власти, а зна се да је странка којој претходни говорник припада и коју води далеко одговорнија зато што и шурњаје и таште и браћа и кумови раде у том државном сектору без икаквог критеријума...

 Српска напредна странка је прва странка која је рекла стоп запошљавању и ставила мораторијум на запошљавање у јавном сектору, а претходно за све ове године није било политичке храбрости да се таква одлука донесе.

 Говор мржње је, чини ми се, патентиран не сада, патентиран је и у кампањи 2012. године, патентиран је и у кампањама одраније, када се о Александру Вучићу, о Томиславу Николићу свашта изрекло, али тада то није био говор мржње, тада је вероватно била музика за уши неких овде у сали.

 Искористићу ових десетак секунди да кажем да у Србији постоји страх, али у Србији страх имају само они који су се о закон огрешили, који су се, огрешујући се о закон, обогатили. Е ти имају страх, јер ће морати да одговарају. Без обзира шта били, без обзира које медије контролисали, без обзира колико богати били или чију страначку карту имали, нулта толеранција за криминал и корупцију и такви људи имају разлог за страх. Не верујем да ико треба да има храбрости да такве људе брани.

 ПРЕДСЕДАВАЈУЋИ: Народни посланик Верољуб Арсић.

 ВЕРОЉУБ АРСИЋ: Даме и господо народни посланици, разумем председника посланичке групе ДС. Ово је њему први мандат. Ја искрено не бих волео да осети 10% на кожи као народни посланик опозиције оно што сам ја осећао до 2012. године, искључења са седница народних посланика који нису били у сали, одузимање речи, дељење опомена, измене Пословника.

 Не знам шта је лоше у томе што сам у свом излагању рекао да Народној скупштини треба да подигнемо углед, да је председник Народне скупштине најодговорнији за углед Народне скупштине, а богами су одговорни и народни посланици. Зашто да немамо радни кворум? Шта има, за оне који желе да се баве политиком и да буду народни посланици, лепше, важније и озбиљније него да седе у сали када је дебата Народне скупштине?

 Не бих волео ни да, када су у питању цитирања да је наш кандидат рекао да „политичким неистомишљеницима треба да се сатре семе“... Надам се да сам погодио цитат, али сада ћу рећи још један. На митингу у Новом Саду наш кандидат за председника Народне скупштине је рекао: „Корупција и криминал су семе зла које треба искоренити.“ Није ни било речи о опозицији, не знам зашто се неко око тога идентификује.

 Што се тиче закона о банкарском сектору, можда сам превидео. Не сећам се да сам видео такав закон. Можда је и био, али знам да смо донели Закон о заштити корисника финансијских услуга и знам да је тада у доношењу тог закона, где је предлагач била Народна банка, посланичка група СНС активно учествовала у доношењу закона и да смо уз помоћ свих народних посланика успели да неке одредбе закона исправимо и да закон направимо још бољим.

 ПРЕДСЕДАВАЈУЋИ: Народни посланик Драган Марковић.

 ДРАГАН МАРКОВИЋ: Посланичка група ЈС ће подржати Мају Гојковићу за председника Народне скупштине Републике Србије, имајући у виду да Мају Гојковић познајем преко 20 година, а да се Маја Гојковић 2004. године кандидовала за градоначелника Новог Сада непосредно на изборима, изашла на изборе и победила. Ако је цео Нови Сад тада имао поверење да гласа за Мају Гојковић, а она је и адвокат, онда сам сигуран да ће Маја Гојковић бити добар председник Скупштине.

 Ми нисмо погрешили када смо гласали за једну даму, не у прошлом сазиву него у оном пре тога, за Славицу Ђукић Дејановић. Мислим да је то био један од бољих председника Народне скупштине Републике Србије, када је у питању дама.

 Исто тако, ЈС је сигурна да ће и Маја Гојковић бити добар председник Народне скупштине Републике Србије и да неће примењивати двоструке аршине, да ће поштовати Пословник Народне скупштине Републике Србије. Зато ће ЈС гласати за Мају Гојковић да буде председник Скупштине Републике Србије. Хвала.

 ПРЕДСЕДАВАЈУЋИ: Реч има народни посланик Зоран Бабић.

 ЗОРАН БАБИЋ: Поштовани председавајући, даме и господо народни посланици, мислим да је дан када бирамо председника Народне скупштине, дан када бирамо првог међу једнакима у десетом сазиву Народне скупштине Републике Србије идеална прилика да свим народним посланицима у име посланичке групе СНС честитам на избору и да нам свима пожелим рад у једном демократском духу, пуном међусобног уважавања, поштовања, да укрштамо политичке ставове и аргументе и да долазимо до најбољих решења. То је пут који очекују грађани Србије од нас, да тражимо тачке спајања, а не да копамо и продубљујемо ровове који нас све ове године раздвајају.

 Српска напредна странка је свесна улоге коју Народна скупштина Републике Србије има у нашем друштву и та улога није само законодавна, иако је та улога најдоминантнија и највише конзумирана. Улога Народне скупштине је и представничка и изборна, али и контролна. Баш та улога је била мотив да СНС предложи ротирајући принцип при избору за председника Народне скупштине, зато што смо желели да се та контролна улога Парламента конзумира у најјачем могућем смислу, и то на начин што ће и опозициони народни посланици и опозиционе посланичке групе моћи да дају кандидата за председника Народне скупштине.

 Мислим да је то демократски искорак и мислим да је то принцип ка ком треба да идемо. Наравно да то није мањак кадрова, као што неко рече у недостатку аргумената и у заслепљености неком политичком мржњом, већ одговорност. Одговорност према Парламенту, одговорност према Србији, одговорност према грађанима који су нас овде послали.

 Жао ми је што ову конститутивну седницу појединци загађују неистинама или жељом да не погледају себи у лице, жељом да се не сете како се конституисао парламент и колико смо чекали на конституисање парламента и 2008. године и 2007. године и 2004. године. Месеци су трајали у преговорима, контингентима и квотама, отимањима функција.

 Овај парламент и овај сазив је максимално брзо конституисан. Резултати су проглашени 24. марта, а подсетићу вас, избори су били 16. марта, данас је 23. април. Ми ћемо конституисани парламент добити непуних месец дана од проглашења коначних резултата. Владу за месец дана. Подсетите ме када је то у Србији било. Када је било тако брзо и тако квалитетно? Када сте имали прилику да то радите брзо, па сте трошили месеце и месеце? Мислим да пре говора, пре изношења ставова, пре изношења критика, заиста свако од нас треба да се погледа у лице.

 Функција председника Народне скупштине Републике Србије је политичка функција пар екселанс. Због тога је СНС предложила госпођу Мају Гојковић, жену са вишегодишњим, да не кажем вишедеценијским политичким искуством (иако сам ја сада ушао у ризик да у једној реченици никако не треба помињати жене и године, али мислим да ми то Маја неће замерити). Маја је то своје политичко искуство стицала на свим нивоима државне управе, од Града Новог Сада који је водила 2004. године, покрајинског посланика, министра у републичкој и савезној влади, народног посланика у републичком парламенту и сигуран сам да ће то искуство на прави начин пренети и као председник Народне скупштине Републике Србије.

 Оно што је СНС било важно је чињеница да је Маја Гојковић толерантна, спремна на компромисе и спремна на договоре. Ми заиста верујемо да ће Маја Гојковић у раду Скупштине успети да у сарадњи са свим народним посланицима, са свим посланичким групама, створи једну демократску атмосферу у којој ће грађани видети да ми овде радимо један озбиљан посао и да смо у том послу заједно, без обзира на политичке разлике.

 Госпођа Гојковић долази из једне вишенационалне средине као што је Нови Сад, као што је АП Војводина, и као таква научила је шта значи богатство разлика. Научила је шта значи толеранција, шта значи договорити се, направити компромис и тражити најбоље решење.

 Оно што очекујемо од Маје Гојковић као будућег председника Народне скупштине је да настави са даљом модернизацијом Парламента, оном модернизацијом коју је започео бивши председник Народне скупштине, господин Небојша Стефановић, наставком имплементације електронског парламента, увођењем лајвстрима, отварањем Скупштине према грађанима, према медијима. Очекујемо и сигуран сам да ће онако добро као што је радила посао који јој је до сада био поверен, штедети у Народној скупштини, као што смо прошлу годину завршили са уштедама од преко 500 милиона динара.

 За крај, Народну скупштину Републике Србије очекује жива дипломатска активност, Владу Републике Србије очекују преговори за пуноправно чланство у ЕУ, а све нас у наредне четири године овога мандата усклађивање законодавства са законодавством ЕУ. Сигуран сам да ће Маја Гојковић, као председник Парламента и као жена која је у претходном сазиву била веома активна у Одбору за иностране послове, те своје квалитете, своју стручност, своја знања најбоље имплементирати и најбоље уложити у Народну скупштину Републике Србије.

 ПРЕДСЕДАВАЈУЋИ: Реч има председник посланичке групе Балинт Пастор.

 БАЛИНТ ПАСТОР: Господине председавајући, даме и господо народни посланици, посланичка група СВМ ће подржати кандидатуру госпође Маје Гојковић за председника Народне скупштине. Ми смо то већ јуче учинили потписима.

 Разлог је веома једноставан. Ми смо од 2007. године гласали за сваког кандидата за председника Народне скупштине иза кога је стајала довољна већина за избор. Гласали смо за избор господина Дулића, иако смо били опозициона посланичка група. Гласали смо за избор госпође Славице Ђукић Дејановић и нисмо се покајали због тога. Гласали смо за избор господина Небојше Стефановића. Данас ћемо гласати за избор госпође Маје Гојковић.

 Сматрамо да у вези с избором председника Народне скупштине треба да постоји што већи консензус и председник Народне скупштине треба да буде први међу једнакима. То не значи да је и одговорност једнака. Наравно да је одговорност председника Народне скупштине највећа, с једне стране због тога што је председник Народне скупштине други човек у држави по Уставу после председника Републике, а са друге стране, то је значајна функција због тога што је, по највишем правном акту Србије, Народна скупштина највише представничко тело и носилац уставотворне и законодавне власти у Србији.

 Нажалост, Народна скупштина је још увек једини носилац законодавне власти у Републици Србији и то ће тако остати све док је на снази овај Устав Републике Србије.

 Наравно, значајна је и контролна улога, али мислим да је најзначајнија представничка улога. Ако предлажемо законе, ако улажемо амандмане, ако дискутујемо о предлозима закона и других аката, онда ми то чинимо на начин да представљамо грађане Републике Србије.

 Одговорност председника Народне скупштине је велика и због тога што од те особе зависи како ће се у пракси манифестовати контролна или надзорна улога Народне скупштине Републике Србије. Сви смо обећавали, односно сви председници су обећавали досада да ће у фокусу њиховог рада бити јачање контролне или надзорне улоге Народне скупштине. Морам да признам да нисмо пуно постизали у претходним мандатима, што се тога тиче.

 Не спадам међу посланике који сматрају да је Парламент највиши орган у Републици Србији. То једноставно не може да буде тако по Уставу, пошто је код нас државна власт организована по парламентарном систему, а не по скупштинском систему. Постоји подела власти, не постоји систем јединства власти. То значи да по тој гипкој подели власти треба да постоје међусобни односи и међусобни утицај Народне скупштине са једне и Владе Србије са друге стране.

 Као што знамо, Народна скупштина бира Владу и због тога је и контролише, а Влада под одређеним условима може да затражи распуштање Народне скупштине, што смо не тако давно и у пракси видели. Тако да тај међусобни однос, ти међусобни утицаји треба да постоје и треба да функционишу у пракси.

 Мислим, госпођо Гојковић, да је пред вама сада једна огромна шанса, пошто ћете бити изабрани већином с каквом није био биран ниједан ваш претходник. Мислим да ће ту бити други по масивности подршке Драган Маршићанин, који је изабран са доста масивном већином крајем 2000. године, али досада нико није био изабран са већином од можда и више од 200 народних посланика.

 То је велика обавеза, то је велика одговорност за вас, а са друге стране, сада би требало показати да Народна скупштина врши своје надлежности. Сада би требало показати на делу да Народна скупштина контролише Владу. Ту немам неких претерано великих илузија. Мени је ово четврти мандат у Народној скупштини. Али ако ћемо успети да постигнемо мали бољитак у односу на претходне сазиве, онда смо већ доста велику ствар постигли и народни посланици Савеза војвођанских Мађара ће вам помоћи у том раду колико год ми то можемо учинити и на нас као конструктивну посланичку групу можете свакако да рачунате.

 Мислим да су најважније три особине за председника, за свагдашњег председника Народне скупштине, односно три чиниоца су битна. Као прво, председник Народне скупштине пре свега и првенствено треба да има ауторитет у својој странци и својој посланичкој групи. Ако тога нема, без обзира на страначке функције, онда кандидат за председника Народне скупштине не може да буде успешан народни посланик. Мислим да ви овај услов испуњавате.

 Са друге стране, треба да постоји искуство, парламентарно искуство. У овом сазиву Народне скупштине има више од 110 народних посланика који су први пут бирани на ову функцију и има само неколико десетина народних посланика којима је ово четврти, пети, шести мандат и ви спадате међу те народне посланике, ако рачунамо и парламент Србије и парламент некадашње Југославије, Србије и Црне Горе итд.

 Са треће стране, кандидат за председника Народне скупштине треба да буде амбициозна личност, јер без тога не може да буде успешан у овом раду. Као што рекох, ми немамо ту неких претераних илузија везано за све ово што сам рекао, наравно да је парламент у Србији у кризи као што је та институција у кризи у скоро свакој држави света, јер се парламент доживљава као нека прегломазна институција која је неефикасна и која не ради ништа добро за народ и за државу. Наравно, то не сме да буде тако.

 Рекао сам, немам ту претерано великих илузија у смислу да ће се сада нешто из корена променити што се тиче доживљаја Народне скупштине од стране грађана Републике Србије, али ако ћете ви бити успешан председник Народне скупштине, ако ће се ствари овде одвијати у договору са посланичким групама, онда ћемо сви ми заједно учинити један велики корак ка томе да углед Народне скупштине буде мало другачији него какав је сада.

 Желим вам успеха унапред на овој значајној функцији. Надам се у интересу свих нас да ће Народна скупштина у следећим годинама бити представнички орган у сваком погледу те речи и носилац уставотворне и законодавне власти. Хвала.

 ПРЕДСЕДАВАЈУЋИ: Народни посланик Енис Имамовић.

 ЕНИС ИМАМОВИЋ: Захваљујем. На почетку бих желео да исправим вашу грешку са почетка седнице. Назив наше посланичке групе је СДА Санџака ПДД.

 Што се тиче избора за председника Скупштине, као мањинска странка од председника Парламента очекујемо пуно разумевање, пуну подршку и отворена врата за сарадњу. У прошлом сазиву смо са данашњим кандидатом за председника Парламента добро сарађивали, добро се познајемо и немамо разлога да верујемо да ту подршку и сарадњу нећемо имати.

 Што се тиче подршке, СДА Санџака ће подржати предлог СНС-а да за председника Парламента буде изабрана Маја Гојковић. Надамо се да ћемо заједно у даљем раду оправдати поверење грађана који су нас делегирали да их у овом дому представљамо. Хвала.

 ПРЕДСЕДАВАЈУЋИ: Реч има председник посланичке групе др Дијана Вукомановић.

 ДИЈАНА ВУКОМАНОВИЋ: Поштоване колегинице и колеге народни посланици, задовољство ми је и част да смо се данас окупили у овом броју и да бирамо првог међу једнакима, како је рекао данас наш колега Пастор, али истовремено бирамо и личност. Дакле, не само личност која ће да репрезентује српски парламент као институцију, него исто тако и личност која ће да се наметне и да заједно са нама сарађује у овом законодавном послу наредне четири године, ценећи принципе толерантност и демократичност. Познајући моју уважену колегиницу Мају Гојковић, рекла бих да она заиста поседује све квалитете који ће јој омогућити да успешно врши ову одговорну функцију.

 Такође бих вас подсетила да се данас налазимо у дому који је саграђен 1936. године. Увек сам инспирисана поруком коју ова зграда шаље кад год уђемо у њу. Овде се види једна снага и озбиљност нашег народа, види се значај који политичке институције имају у нашој политичкој култури и које својим вредним радом свакако можемо још да надоградимо и унапредимо.

 Сви ми овде имамо једну титулу која се зове народни посланик. Дакле, требало би да репрезентујемо вољу оних који су нас изабрали на изборима, који су нас подржали и који од нас очекују највише могуће. Заиста мислим да госпођа Гојковић, наша уважена колегиница, неће дозволити да сви ми будемо једна гласачка машина. Чињеница је да владајућа већина која ће се ускоро и оформити у институцији Владе Србије има заиста историјску већину, готово без преседана у нашем новијем парламентаризму, али истовремено овде смо да озбиљно расправљамо као озбиљни људи о изузетно озбиљним проблемима који су пред нама.

 Уверена сам да ће госпођа Гојковић на основу првенствено свог образовања, зато што она јесте правница, има богато политичко искуство у обе гране власти, и у законодавној и у извршној, исто тако као правница научила је да поштује слово закона, чврсто држи у руци и Закон о Народној скупштини и Пословник о раду Народне скупштине и да ће, исто тако, уважавати слово Устава Србије. То ће бити њено најмоћније оружје у предстојећем периоду.

 Желим да истакнем да је важна чињеница што она наставља сада већ једну традицију, да је истовремено као представница већинског становништва у Србији, дакле као жена, изабрана на једну од кључних функција у Србији; аналитичари кажу, и сви ћемо се сложити, да је то по слову Устава друга важна функција, после председника Србије.

 Дакле, заједно са мојим колегиницама, које у готово једнотрећинском броју представљају такође наше бирачко тело и наше грађане, заиста ће наставити традицију коју су уважене представнице, госпођа Мићић и Славица Ђукић Дејановић, већ установиле, а то је да се поштује достојанство овог највишег тела у политичком систему Србије.

 Могу само да јој пожелим да користи многе прерогативе власти, али да не дође у позицију да као претходница Мићић расписује ванредно стање. Србији је потребно редовно стање, редован дијалог, озбиљан консензус о изузетно озбиљним проблемима који су пред нама. Сигурна сам да ће она успети тај консензус да поспешује уз наглашавање толерантности, демократичности, уз наглашавање да свако од нас, без обзира којој политичкој партији припадамо, има пуно право и слободу на изражавање свог мишљења и да заступа своје ставове. Мислим да је могуће да сви овде водимо толерантан, цивилизован демократичан дијалог.

 Добро је што су камере готово нон-стоп укључене у овом уваженом дому, што грађани могу с пажњом да одмеравају сваку нашу реч. Они су ти који ће да просуђују колико смо ми у праву или у криву. Зато је исто тако важно да ће управо ауторитет, и политички и лични и стручни, и образовни капацитет уважене госпође председавајуће, надам се да ћемо је изабрати, председнице Народног парламента ће бити исто тако испоштован.

 Такође јој желим да задржи велику меру аутономије, аутономије у односу на извршну власт, то је по слову Устава и тако треба да буде у политичком систему, и да јој пожелим да исто тако представља лице Србије и лице овог високог дома и у парламентарној дипломатији.

 Србија улази у једну фазу разгранате дипломатске активности, наша регионална и европска и међународна агенда је изузетно богата и ја већ из неког мог искуства, заједно са уваженим колегиницама и колегама народним посланицима који учествују у парламентарној дипломатији као представници Парламента Србије, заиста видим да се мења та слика Србије. Уверена сам да ће госпођа Гојковић заиста допринети том, да тако кажем, позитивном имиџу Србије и промоцији позитивног имиџа Србије у свету.

 Време ће показати колико су или критике или ова наша позитивна очекивања, која изражавам у име посланичке групе СПС, у праву, али мислим да ћемо се сложити око тога да морамо и да желимо да јој пожелимо успешан рад и успешну сарадњу са свима нама.

 Дакле, очекујем да ће активност овог дома, Парламента Србије, бити изузетно убрзана, изузетно динамична. Некад се нећемо сложити, али битно је да сви будемо свесни своје одговорности, да свако од нас заиста сноси део одговорности за уважавање ауторитета и достојанства овог законодавног тела.

 У име посланичке групе СПС желим вам успешан рад.

 ПРЕДСЕДАВАЈУЋИ: Реч има Олгица Батић.

 ОЛГИЦА БАТИЋ: Хвала. Поштовани председавајући, уважене колеге и колегинице, даме и господо, прво ћу рећи да сам један од потписника који је јуче подржао предлог да госпођа Гојковић буде председник Народне скупштине, и нисам то учинила тек тако, да би био један потпис више или један број више који би подржао њену кандидатуру.

 Нисам то учинила ни из разлога да би ми неко спочитавао па рекао – она је сада потпредседница СНС или има огроман углед, већ из разлога што сматрам да ако бисмо се водили само оним добро познатим – онај ко је безгрешан нека баци камен, мислим да ниједног каменчића овде не би било и нећу говорити о грешкама из прошлости, о одржаним изборима, ни о победнику избора. Шта је имао да каже, народ је казао 16. марта, и мислим да је то врло јасно.

 Осим тога, прошле недеље када смо приступали конституисању Скупштине и верификацији мандата народних посланика, имали смо колегијум где су присуствовали шефови и заменици шефова посланичких група како позиционих тако и опозиционих. Сложила сам се са ставовима представника опозиционих посланичких група да није добар тај својеврстан џентлменски споразум, који мислим да је предложен из крајње добрих намера, да се врши неко ротирање председника тако што би се сваке године мењао, па би једном председник Скупштине био из позиције, а други пут из опозиције, јер се на тај начин нарушава ауторитет, доводи у питање дигнитет председника Народне скупштине као институције.

 Такође морам да кажем да се са влашћу, а власт овде врши Народна скупштина као највише законодавно тело, и председник Скупштине који ту исту законодавну власт персонификује, симболизује, поступа нежно и не треба да сметнемо с ума да је власт увек дата на позајмицу. Оно што је опасније од сваке критике јесте управо похвала. Нећу хвалити госпођу Гојковић из разлога што немам много разлога да је хвалим. Ако ме питате зашто, не познајемо се. Куртоазно је поздравим када је видим. Колеге смо по професији, адвокати. Никада са женом нисам попила пиће, нити причала о неким темама.

 Мислим да није пожељно у једном демократском друштву, ако хоћете, а Народна скупштина треба да буде један коректив и да се заправо степен демократичности друштва огледа у односу владајуће већине према мањини, нећу никога унапред осуђивати и нећу прејудицирати ствари. Мислим да је потребно да свакоме дамо шансу, да дамо избор, па он уколико је паметан, ту шансу нека искористи. Ако није паметан, постоји другачији начин на који се може опет изабрати неки други председник Народне скупштине.

 Уколико бих овде осудила било ког кандидата предложеног за председника, била то Маја Гојковић или неко други, мислим да би то био говор мржње, а чини ми се да говором мржње нећемо ништа постићи. То смо видели и у прошлом сазиву и, најзад, мржња само исцрпљује и једе онога ко такво осећање гаји.

 У име Демохришћанске странке Србије пружићу подршку госпођи Гојковић уз једну напомену, да и она запамти као и било ко други, да се власт никада не чува разлогом власти већ влашћу разлога. Хвала.

 ПРЕДСЕДАВАЈУЋИ: Реч има др Милорад Мијатовић.

 МИЛОРАД МИЈАТОВИЋ: Даме и господо посланици, поштовани председавајући, посланичка група СДПС даће пуну подршку избору госпође Маје Гојковић за председника Народне скупштине.

 Шта ми очекујемо? Очекујемо да ће Народна скупштина у наредном четворогодишњем периоду обавити задатак и све оне задатке који стоје пред њом. Пре свега мислимо на европске интеграције, на законе које ћемо морати усвајати у бржем поступку него досад. Исто тако, очекујемо да ће овај високи законодавни дом имати мирнију атмосферу, бољу толеранцију и да ћемо у демократском процесу разговарати, да добијемо што квалитетније законе, да ћемо бити отворени и за различита мишљења, јер наш задатак је да донесемо оне законе који ће највише допринети да Србија постане део европске заједнице народа.

 То што овде постоји огромна већина не мора да значи да ми не можемо о сваком закону расправљати врло отворено, врло систематично и у тим разликама, у тим нијансама добијати боље законе за добробит Србије.

 Углед који овај парламент мора да има, а сведоци смо да се често жели да се углед овог високог дома у јавности смањи, сматрам да је наша обавеза врло велика, да постигнемо да овај парламент има велики углед међу грађанима Србије. Ту је велика одговорност првог човека парламента, првог међу једнакима, а то очекујемо од госпође Маје Гојковић.

 С обзиром на то да долазим из Војводине и да је госпођа Маја Гојковић мој суграђанин, живимо обоје у Новом Саду, очекујем да ћемо у овом сазиву расправљати веома много о законима у вези с аутономијом Војводине и да ћемо ту постићи онај степен толеранције, конзистентности који је неопходан да Србија иде даље, а да се поштују Устав, закони и аутономија Војводине.

 Управо у том смислу ја у потпуности, у име посланичке групе СДПС, дајем пуну подршку и желим успеха у раду госпођи Маји Гојковић. Хвала вам.

 ПРЕДСЕДАВАЈУЋИ: Обавештавам вас да су, сагласно члану 96. став 4. Пословника Народне скупштине, до отварања претреса пријаве за реч у писаном облику са редоследом народних посланика поднеле посланичке групе.

 Реч има Драган Шутановац.

 ДРАГАН ШУТАНОВАЦ: Поштовање, уважени председавајући, даме и господо народни посланици, данашња седница требало је да има пре свега свечани карактер, имајући у виду да заиста постоји већина у парламенту и имајући у виду да та већина може да изгласа буквално шта год жели.

 Међутим, мислим да управо госпођа Маја Гојковић има највише разлога за незадовољство, јер оно што је било образложење због чега се она предлаже за председника овог парламента у ствари је нешто што заиста није примерено. Мислимо да би требало да се ту каже много више и да грађани Србије имају потпунији увид у то кога СНС, односно ваша коалиција предлаже за председника Парламента Србије.

 Не ради се овде о решењу енигме коју имају медији. Ово је, колико ја могу да приметим са овог места, велика енигма управо и за огроман део посланичког клуба СНС и ово је енигма и за велики део грађана Србије, имајући у виду да се ради о особи која има велико парламентарно искуство, има велико вишепартијско искуство, у овој сали је седела, у сваком делу овог парламента, била је чланица, пет, шест или седам странака у Србији.

 То је нешто што је чињеница и што на неки начин изненађује, али то је нешто што може управо да допринесе да покаже разумевање за опозицију и за све нас који смо мањина, а подсећам да од 2000. године оволика већина у Парламенту није постојала и мислим да је управо обавеза већине да се адекватно односи према мањини.

 Подсећам на још једну ствар, малопре је господин Арсић причао о томе како се од 2012. године Парламент упристојио и претпостављам да је хтео да каже да више нико ципелама не гађа председницу Скупштине, не полива водом, не носи пиџаму када имамо стране делегације које говоре овде. То је само зато што је опозиција таква да то не чини. То се дешавало управо из тих позиција где ви седите и драго ми је да се то променило и да тога више нема.

 Оно што је чињеница, данас нећу критиковати нити хвалити госпођу Гојковић, говорићу чињенице, а чињеница је да је госпођа Гојковић на митингу у Новом Саду 20. фебруара 2014. године изговорила заиста јако тешке речи. То је био говор мржње. Тај говор мржње није примерен људима који су чланови Парламента, нити је примерен некоме ко жели да претендује на место председника Скупштине.

 Уколико су медији то погрешно пренели, уколико сви ми који смо то видели у преносу нисмо разумели, ово је тренутак да објасните. Када кажете да се „искорени семе зла“ – нисте рекли да се затре, чињеница је, рекли сте да се искорени, да не могу поново да се роде – то су речи које, верујте ми, у Србији давно, од деведесетих година, нико није говорио.

 Уколико мислите да је ово што кажем неистина, можете изаћи на сајтове, то се врло лако нађе, наћи ћете на „Блицу“, 21. фебруар, апсолутни цитат шта је речено. То је нешто што нас брине, имајући у виду да, као неко ко је деведесетих година имао изузетно радикалну реторику, ко је био први сарадник господина Шешеља, тај неко је дужан да покаже поштовање или бар да покаже извињење у односу на то што је речено у кампањи. Ми можемо да имамо разумевања, јер то је школа у којој је сам Шешељ говорио да оно што прича о кампањи нема везе са оним што он ради када дође у позицију власти.

 Говорили сте и о Пословнику, говорили сте, господине Арсићу, о много ствари које се тичу прошлости, несвесни да готово две године руководите овим парламентом, нико вас није спречавао да промените Пословник, нико вас није спречавао да га уподобите потребама оних странака које су у већини. И данас то можете поново да учините. Није забрањено вратити већину од 126 посланика који морају да присуствују седници, то је нешто што је било у Србији природно.

 Сматрали смо да посланици немају само посао да седе у Парламенту Србије, посланици имају посао да обилазе и своје бираче и то је нешто што је природно такође, али ви данас немате ниједно право извињење у односу на то што сте радили протекле две године, нити имате право да било кога окривљујете за то што Парламент није реструктуриран на начин на који бисте ви то урадили. Нико вас није спречавао.

 Практично, ми данас имамо на делу реконструкцију Парламента, иста коалиција је на власти, имамо реконструкцију Владе, иста коалиција ће бити на власти, нема ту великих новости. Питање је само због чега то што критикујете нисте исправили у протекле две године и ко вас је у томе спречавао и да ли ћете наставити своје политичко деловање да ослањате на 2000–2012. године, или ћете коначно објаснити због чега се данас у Србији лошије живи него 2012. године. То је суштина која брине грађане Србије.

 Оно што је важно да схватите и ви и сви који седимо данас овде, нас је изабрало нешто мало више од 50% грађана, од тих 50% неких 50% је гласало за ову већину која је присутна овде, а то је тек четвртина у односу на бирачко тело грађана Србије. Значи, три четвртине грађана Србије није гласало за ову коалицију која данас има велику већину у Парламенту Србије. Имајте у виду да та огромна већина грађана Србије очекује резултат.

 Мислим да би најприродније било да данашњу седницу завршавамо као што смо почели, да кажем свечано, али да нам се обрати и госпођа Гојковић, да нам каже шта је то рекла у Новом Саду, да нам каже који део њене биографије треба да се избрише, имајући у виду да нисмо чули, сем тога да је адвокат, не знам да ли обављате тај посао или сте у Парламенту, колико смо чули, неких 14, 15 или више година, али нас занима – који део ваше политичке историје треба да се заборави, шта је то због чега се кајете, шта је то што желите да нам обећате и шта је то што ћете да спроводите?

 Ми смо овде мањина, али ћемо бити храбри, имаћемо храбрости да вам кажемо у лице, свима вама који сте у већини, оно што мислимо, ма колико ви негодовали, ма колико се ви бунили. То је наша обавеза, и због оних бирача који су за нас гласали и због оних бирача који за вас нису гласали.

 Као што видите и ви, грађани могу да виде да је данас ДС једина странка у Парламенту Србије која од првог дана заузима опозициони курс. Ми се нећемо суздржати од гласања, нећемо бити уздржани, гласаћемо против, јер сматрамо да чак и међу вама има оних који су много бољи и квалитетнији кандидати, много толерантнији, људи који су заслужили да воде овај парламент испред већине, а да ви, нажалост, својим деловањем у прошлости нисте показали степен толеранције који је неопходан да водите овај парламент.

 Волео бих да грешим, волео бих да то не буде тако, али изрази лица ваших колега и ваши показују да ви или не разумете ово што ја говорим или вам то не прија. Жао ми је ако вам не прија, жао ми је ако вам то ствара нервозу, али верујте ми, од наше странке ћете имати велику нервозу, јер ми очекујемо да коначно покажете резултат, а не само критику у односу на прошли период. Захваљујем.

 ПРЕДСЕДАВАЈУЋИ: Реч има шеф посланичке групе Зоран Бабић. Изволите.

 ЗОРАН БАБИЋ: Господине председавајући, даме и господо народни посланици, колега Шутановац и ја смо завршили исти факултет, чак и исти смер, али ја се не сећам да су нас ту математику коју сте малопре показали учили на Машинском факултету. По тој математици, по којој сте показали да ова владајућа већина малтене нема легитимитет, волео бих да примените на вашу посланичку групу. Да ли би тада ваша посланичка група била у Парламенту? Промили би онда одлучивали.

 Плашим се да је све ово као када тренер екипе која је изгубила утакмицу после на конференцији за новинаре каже – крива је трава, имали смо више корнера, имали смо више шанси. Резултат је такав какав јесте, СНС је преузела одговорност и ту одговорност показујемо зато што се и конституисао Парламент и Влада Србије ће се изгласати на историјском максимуму по брзини.

 Што се тиче Пословника, господине Шутановац, ми нисмо желели да правимо Пословник који ће важити искључиво за владајућу већину, као што сте ви правили 2008. године. Желели смо да Пословник буде део једне дебате, продукт договора између свих посланичких група, а не на силу коју може да има владајућа већина.

 Српска напредна странка је отворена странка, отворена за људе који никада нигде нису били ни у једној партији, али смо отворени и за људе који су били чланови неких странака. Затворени смо једино за људе који су се огрешили о законе а који би желели чланском картом да се сакрију од одговорност. За такве смо затворени. Иначе, да ли је неко седео било где овде, отворени смо, па нека се наметне квалитетом.

 Што се тиче енигме, молим вас, немојте бринути о енигмама у посланичкој групи СНС, зато што је нема и зато што ћемо показати, зато што ће свих 136 посланика гласати за Мају Гојковић као кандидата за будућег председника Народне скупштине Републике Србије. Више брините о енигмама у вашој посланичкој групи. Више брините о вашем дворишту. Немојте бринути о нама. Ми ћемо бринути о нама. Свако нека брине о себи. Ми ћемо бринути и о држави и о нама, а и о вама ћемо бринути ако треба. Ви брините о вама и о вашој посланичкој групи.

 ПРЕДСЕДАВАЈУЋИ: Реч има Верољуб Арсић. Изволите.

 ВЕРОЉУБ АРСИЋ: Даме и господо народни посланици, постоји једна одређена разлика између гледања на ситуацију каква је данас између мене и господина Шутановца. Он је био у некој сличној ситуацији 21. јануара 2001. године. Имали су тада већину 176, могли су у овој скупштини да раде шта год хоће, да доносе законе какве год су хтели, могли су буквално да раде шта им падне на памет. Тада сам био опозиција и научио сам док сам био та опозиција како треба да се понашам када сам на власти. То је та школа.

 Када сам причао о прошлости, причао сам шта председник Народне скупштине не треба да ради, зато што не желим да ни господин Шутановац ни било ко други у овој сали мора председавајућег да полива водом, да гађа ципелом да би остварио неко право које му припада по Пословнику и по закону. Значи, не желимо да ту власт коју имамо у Народној скупштини злоупотребимо, већ да сви народни посланици, без обзира из које посланичке групе долазе, имају иста права.

 Није проблем да се Пословник промени. Када будемо о томе расправљали, позваћемо и вашу политичку странку у радну групу, али нам је жеља била да, док се примењује овај пословник, и они који су гласали за њега осете и добре и лоше стране, да један лош пословник буде школа свим политичким странкама, да такав пословник не треба да постоји више у Скупштини Србије. Када се донесе нови, желимо да не буде за један мандат, за једну владу, за једну већину, већ да буде нешто што може дуго да се користи и може само да се поправља у неким својим деловима где је можда нека грешка направљена или због усаглашавања са Уставом. Нама је то циљ у СНС. Гледамо ваше грешке и не желимо ми да их понављамо.

 ПРЕДСЕДАВАЈУЋИ: Дајем реч народном посланику Драгану Шутановцу.

 ДРАГАН ШУТАНОВАЦ: Уважени господине председавајући, даме и господо, нисте ме ништа демантовали, управо сте потврдили све оно што сам ја говорио, само на један други начин. Не можете оправдавати гађање председника Парламента ципелом зато што он лоше води седницу.

 Господине Арсићу, долазили сте у пиџамама у Парламент, носили жуту траку, поливали водом председника. Немате разлога да се бојите, ми то нећемо урадити ма колико будућа председница Скупштине кршила Пословник или водила лоше овај парламент, јер ми то не радимо. То је суштинска разлика. Када кажете да имамо различите погледе, то су ти погледи који нас разликују и због тога седимо са супротних страна. Увек смо били на истој линији, али са супротних страна. Тако ће бити и у овом парламенту.

 Господине Бабићу, никада мање грађана Србије није изашло на изборе, педесет и нешто посто. Од тих педесет и нешто посто, педесетак посто је гласало за вас. То је четвртина. Можете да се љутите колико год хоћете, али то је чињеница. По Донтовом систему добили сте посланика колико имате и ја вам на томе честитам, али имате одговорност према свим грађанима, и према онима који су гласали и према онима који нису гласали. То је чињеница и морате да се навикнете на то да имате одговорност и према резултату рада.

 Резултат рада Владе која се реконструише сада по други пут је катастрофалан. У сваком сегменту се лошије живи него пре 2012. године. Сада ћемо доживети ново скидање плата свима, нови порез, намет на намет. Образложићете ви њега врло лако овде пошто вас има много више, али грађани Србије не могу то да издрже. То је суштина и то ћу вам рећи увек овде, без икаквих проблема, колико год да вас има, јер сматрам да мора да се чује овде глас опозиције. Као што сте видели, данас је једина опозиција управо ДС. Хвала.

 ПРЕДСЕДАВАЈУЋИ: Реч има народни посланик Владимир Ђукановић. Изволите.

 ВЛАДИМИР ЂУКАНОВИЋ: Уважени председавајући, повређени су чланови 104. и 107, достојанство Скупштине и сувише лично обраћање Маји Гојковић, које заиста помало обилује говором мржње.

 Пошто ми овде имамо невероватне ствари које се износе о изборима, па неко каже да је СНС добила мало гласова, колико ли су онда они добили гласова по оваквој излазности? Да ли могу себе да погледају у очи када некоме приговарају о некаквом проценту, с обзиром да очигледно они онда не постоје у бирачком телу?

 Оно што морам да кажем, можда се све то дешавало некада у Парламенту, али никада нико из СНС није из Бодрума гласао за гувернера НБС или већ како, а то је радио потпредседник ДС. Очигледно се овде неке ствари заборављају, јер изгледа да председник ДС једино што ради ревносно то је да прати Кристијана Голубовића. Хвала вам.

 ПРЕДСЕДАВАЈУЋИ: Реч има Борислав Стефановић.

 БОРИСЛАВ СТЕФАНОВИЋ: Господине председавајући, ви нисте председник Скупштине, али сте успели да прекршите чланове 105, 106. и 107. у овој ситуацији када сте дозволили посланицима већине који су нови посланици и не разумеју да се повреда Пословника рекламира због повреде Пословника а не због реплике. На тај начин ви њима дозвољавате да реплицирају на нешто, на шта иначе немају право по Пословнику.

 Ако мислите да се ово овако настави зато што се њима свиђају аплаузи и да они сада уживају у овој новој улози коју су добили, онда мислим да имате озбиљан проблем. Знам да сте ви овде привремено, али имате шансу да прекинете овакве бесмислице.

 Јер ако ми сада кренемо да се јављамо по Пословнику и користимо то за реплике, ово неће нигде отићи. Наравно да онда могу и ја да користим позивање на Пословник да причам о њиховој кандидаткињи за председницу Народне скупштине. Где ће то да нас одведе? Нигде.

 Значи, ако имају нешто да кажу у одговор на наступе наших посланика, нека то чине овлашћени људи за то, а не да овде машу Пословником и онда се утркују ко ће више цитирати таблоиде. Хвала.

 ПРЕДСЕДАВАЈУЋИ: Реч има Зоран Бабић.

 ЗОРАН БАБИЋ: Јавио сам се по основу реплике, господине председавајући, али не знам коме реплицирам. Празној клупи, јер по математици и рачуну на ком инсистира господин Шутановац, он није у Парламенту. Шест посто на педесет процената изашлих бирача је три посто. Недовољно. По Уставу, по закону, недовољно за вашу посланичку групу. Ви онда нисте у Парламенту. Не знам коме реплицирам. Господин Шутановац није ту. Испод цензуса је онда, на тај начин. Хајде да погледамо ту математику, али на прави начин за обе посланичке групе и за свакога подједнако.

 Са друге стране, слажем се да људи у Србији тешко живе, слажем се да је стопа незапослености огромна, слажем се да су нам потребне тешке реформске мере, и СНС не да није бежала од тога, већ је врло храбро, отворено, и у предизборној кампањи и раније, и сада говоримо о томе и спремни смо, ма колико нас то политички коштало, да их спроведемо. Спремни смо да их спроведемо зато што ће Србија добити.

 Камо среће да сте имали мудрости 2008. године, 2007. године да уђете – а не да замајавате грађане Србије да је криза шанса или да нас криза неће ни окрзнути, јер то су биле поруке Владе из 2008. године – камо среће да сте тада ушли у реформе. Ми бисмо сада већ излазили из кризе. Овако је тежак посао остављен у руке Александру Вучићу и СНС и не бежим од тога, али се слажем да неки људи у Србији теже живе него што су живели до пре две године.

 Слажем се и сигуран сам да сте један од њих и ви, господине Шутановац. Тешко је прихватити ситуацију када ти долази шнајдер из Турске па ти шије два, три, пет одела месечно, а сада може само једно одело месечно. Тешко је прихватати ту кризу. Боли та криза, али та криза и те мере прво ће погодити нас, све људе који се бавимо политиком и СНС је спремна на тако нешто. Нити смо се родили у фотељама, нити смо се везали за скупа одела, нити смо се везали за блиндиране аутомобиле, нити смо бахати. Због тога верујем да жалите за временом које је далеко иза свих нас.

 ПРЕДСЕДАВАЈУЋИ: Дајем реч Драгану Шутановцу.

 ДРАГАН ШУТАНОВАЦ: Господине председавајући, ви сте дужни да опоменете народног посланика када је овако личан и када се именом и презименом обраћа свом колеги у Парламенту Србије.

 Небитно је да ли је Драган Шутановац у Парламенту Србије, битни су грађани Србије. Не постоји нико у Србији данас ко живи боље него 2012. године. Животни стандард је у опадању, куповна моћ је у опадању, привреда у колапсу, буџет са енормном рупом као никад досад, за годину и по дана преко пет и по милијарди задужења, улазимо у дужничко ропство, а ви причате овде о оделима. Ко о чему, баба о уштипцима.

 Грађани Србије ће тражити резултат. Успели сте да им објасните да ви нисте били на власти годину и по дана, да смо ми били на власти ових протеклих годину и по дана јер је ваша власт резултат наше власти од пре 2012. године. Сад је дошло време да објасните шта ћете да радите и како мислите да мењате Србију.

 Овако како сте данас почели, неће моћи. Није битно колико нас има овде. Имајте свести о томе да и Милошевић није имао много више посланика опозиције, па је отишао са власти. Значи, морате опозицију да гајите, да будете нежни према нама.

 Господине Бабићу, знам да је то вама тешко, али морате бити фини. И то вам је тешко? Вежбајте, имаћете сада госпођу Мају Гојковић, која може да вам помогне да нам се обраћате са уважавањем и да нас чувате. Ми смо једина опозиција овде, разумете? Хвала пуно.

 ПРЕДСЕДАВАЈУЋИ: Дајем реч народном посланику Зорану Живковићу. Изволите.

 ЗОРАН ЖИВКОВИЋ: Даме и господо, добар дан. Честитам свима на избору. Јако је лепо видети у Парламенту оволико пуно људи, што, потпуно се слажем, није био обичај задњих десетак година. То нема везе с тим што ја нисам био у Парламенту задњих десет година, то су неки други разлози.

 Потпуно је природно да највећа посланичка група добије право и да предложи и да изабере кандидата или кандидаткињу за председницу Парламента. Потпуно је природно и то да се за то добије предлог у неком разумном року. Могу да вас обавестим да ја, и не само ја, нисам добио писани предлог за ову тачку дневног реда, било какву биографију, било какав предлог ко је тај кандидат.

 Мислим да је неозбиљно да на такав начин почиње рад једног новог парламента, посебно када је у том парламенту доминантна једна посланичка група, односно једна политичка странка, која каже да ће све да промени набоље у овој држави.

 Мислим да почетак није добар. Није добро ни то што бивши потпредседник Владе није дошао да положи заклетву као посланик, а био је на Изборној листи СНС, него је то урадио тајно. Није природно ни то да данас имамо расправу која је превише груба и која се бави стварима које су потпуно неважне за данашњи дан, али вероватно је то само тежак почетак као и у многим другим стварима.

 Изнето је много погрешних теза које нису чињенице, од тога да је, рецимо, ДС једина опозициона странка у овом парламенту, што наравно није, јер је и НДС таква. Не слажем се ни са тим говорником који је рекао да је СНС добила мали број гласова. Мислим да је СНС добила превелики број гласова, али то је воља народа, тако да ту не можемо да променимо ништа битно.

 Чули смо још пуно погрешних информација. Да је ово највећа победа неке листе у историји српског парламента. То није тачно. И 2000. и 1990. године су победници на изборима имали и већи број гласова и већи проценат од укупног броја изашлих и већи број посланика који су освојили.

 Прича се стално о некој великој брзини, о томе да ће ово бити најбрже конституисана Скупштина, да ће Влада коју ћемо ваљда добити до недеље бити најбрже изабрана влада, што није тачно – ни једно, ни друго, ни треће. Значи, највећи број гласова у историји Србије је освојио ДОС 2000. године, 23. децембра, два милиона и 402 хиљаде и нешто преко тога, што је било 64% од укупног броја изашлих, и 176 посланика.

 Парламент који је конституисан после тих избора је конституисан за мање од 30 дана, 22. јануара, а избори су били 23. децембра претходне године. То је значи 29 дана уз све Божиће, Нове године и остале празнике. Коначно, ни Влада, ако буде изгласана до недеље, неће бити најбрже изабрана влада, јер је влада Зорана Ђинђића изабрана 25. јануара 2001. године, 33 дана након избора, а ова влада, ако буде изабрана у недељу и ако обрачунамо да су избори завршени 23, а не 16, што суштински јесу, то ће бити 35 дана.

 Наравно, ово нису превише битне ствари, ово су само чињенице које говоре о томе да нова власт која се спрема да преузме одговорност у Србији за наредни период више полаже на те неке естрадне ствари, а то је ко је бржи, ко је најбржи. Мислим да то није суштина и мислим да већина посланика овде то зна. Оно што треба Србији то су реформе. То су реформе које су започете не данас први пут, данас још увек нису започете. Нису започете ни пре две године, јер да јесу, видели би се резултати, а њих нема ни у једној области.

 Реформе су започете пре 14 година, али тада је већина људи која данас седи у овом парламенту била против тих реформи. Радујем се што је дошло до опамећивања већине. Да су схватили да је пао Берлински зид, да су схватили да поред јавних предузећа постоји и реални сектор, да су схватили да је борба против криминала нешто што се ради са полицијом, правосуђем, а не са медијима. Али се бојим да почетак рада овог парламента и почетак рада следеће владе није почео у добром смеру.

 Рекао сам већ шта замерам Парламенту. Неозбиљно ће бити ако данас гласамо после подне о потпредседницима Парламента, а да у овом тренутку нико не зна ко ће бити предложени људи. (Председавајући: Време.) Мислим да ће бити јако необично да тек у суботу сазнамо кандидате за министре у будућој влади, а да онда, након тога, за 24 сата гласамо о тим људима.

 Мислим да једна власт која има огромну већину, велико поверење грађана, рекох превелико, има довољно могућности да приступи озбиљније свом послу. Не очекујем ништа битно добро у овом парламенту од већине, од будуће председнице, нити од владе која ће бити изабрана, тако да нећу бити изненађен, али се бојим да ће већина грађана Србије, па и највећи део оних који су гласали за вас, бити разочарани.

 Према томе, апелујем на вас да радите свој посао, да се у обављању свог посла бавите оним што је у закону, у Пословнику и да на тај начин покушамо да ову напаћену земљу извучемо из тешке ситуације у којој се она данас налази.

 ПРЕДСЕДАВАЈУЋИ: Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Даме и господо народни посланици, мало је тешко говорити после мог колеге пољопривредника, али ћу покушати да се са неким његовим ставовима сложим.

 Краљ Петар је започео градњу овог парламента, чини ми се, 1907. године. Он је желео да Србија има достојанствену зграду Народне скупштине попут оних у којима су били европски парламенти. Та зграда је грађена дуго. У ту зграду Србија се тек недавно вратила. Пропало је неколико држава. Али поред тога што је желео да има добру зграду, највероватније је краљ Петар хтео да имамо и достојанствене посланике.

 Признајем да нисам баш највеће достигнуће достојанственог посланика због свог оштрог језика, али верујем да ће се неке колеге потрудити да буду бољи, племенитији и честитији од мене, а верујем да ће то бити ови са моје леве стране.

 Желим да захвалим пре свега ДС на добром резултату који је остварила листа коју је предводила СНС. Тешко бисмо ми овако убедљиву победу постигли да није било њих и људи који су ту странку водили.

 Такође се слажем да смо 2000. године, а био сам саставни део тога, имали историјску шансу да искористимо огромну енергију – а у ту енергију не рачунам ону вашу топлу љубав којом сте спалили ову скупштину, у том делу нисам учествовао – да извршимо политичке и економске реформе у земљи. Уместо да реформе извршимо, 2000. године они који су водили државу, посебно после смрти премијера, ту има један живи доказ за то, уместо да се боре за реформе, они су се борили против реформи. Нису извршене политичке и економске реформе и то је разлог зашто се у Србији не живи боље и то је разлог због чега је Србија у кризи.

 Они који данас говоре да се ми довољно не боримо против кризе су Србију и гурнули у кризу. Зато не стоје примедбе које су овде износили, јер све време, уместо да су парламенту и држави служили, они су се парламентом, народом и државом служили.

 Сада ме подсећају да сам одступио од теме, а заборавили су да су ово само одговори или покушаји тумачења њихових већ изговорених говора. Дакле, држим се онолико теме колико сте се, драга моја господо из опозиције, и ви држали. А поздрављам намеру председавајућег да буде толерантан, посебно према опозицији, која је малобројна.

 И немојте да кажете да вас нисам упозорио да имате три посто. Лепо сам вам то рекао на време. Толико сте и освојили. Имате среће што је била ниска излазност и што сте успели захваљујући ниској излазности да премашите тај чаробни цензус од пет посто. Како сте успели, стварно не знам. Претпостављао сам да вам ни то неће поћи за руком.

 Величина некога је у праштању. Ви сте свакако сведоци да је неко ко вас је убедљиво победио, а ту пре свега мислим на носиоца изборне листе која је победила на овим изборима, био довољно племенит према вама. После убедљиве победе није желео да вас понизи, већ вам је пружио руку помирења. Чак је предложио да се председници Скупштине у четири године ротирају, колико сам ја разумео.

 Морам признати да сам био против тог предлога. Дакле, већина постоји и ја сам један од оних који су сматрали да већина треба да има председника Парламента, с обзиром да је то друга функција по важности, с обзиром да, не дај боже, председник Парламента, кога данас бирамо, мења председника Републике и то је изузетно важна функција која по мени није требала да припадне опозицији. Овде су колеге сведоци мог незадовољства, да нисам био задовољан чињеницом што је носилац листе био толико племенит и, не желећи да понизи побеђене, предложио да се на месту председника Скупштине председници ротирају.

 Мислим да СНС, а ја сам представник Народне сељачке странке, као убедљиво већинска странка на овој изборној листи, има право да предложи свог кандидата за председника Парламента. Они су одлучили ко ће то бити. Моје је, као и свих других колега са те изборне листе, да тај предлог својим гласовима у скупштини подржимо.

 Овде су неки питали зашто у овој држави нема државе, иако су они главни кривци за ту околност и не треба нас да питају зашто је ова држава сурово истргнута из руку својих грађана. То треба да питају себе, треба да питају своје председнике, оне који су водили државу последњих десет година.

 Зашто се у Србији лоше живи? Не живи се лоше зато што данас бирамо председника Парламента. У Србији се живи лоше зато што је до 2012. године у овој земљи јавни сектор умножен на 781.000 људи, што је држава мања, што је за то време умрло 350.000 људи више него што се родило, захваљујући економској и социјалној ситуацији којој је та власт допринела, зато што се још триста и нешто хиљада људи из Србије одселило, а број људи у јавном сектору се повећао.

 Четиристо хиљада људи је остало без посла у том периоду. Испали су из привредног ланца. Није било здравственог и пензијског доприноса који би уплаћивали. Није било њихових плата, којима би, потрошњом, повећали буџетски трошак.

 Дефицит који сте правили надокнађивали сте задужењем. Ваш једини производ у тој држави је био дуг. Прекомерно сте се задужили и сада питате зашто се ми задужујемо да бисмо вратили дуг који сте ви неодговорно направили у време када сте имали приходе од свих приватизација, када сте имали приходе од донација, када сте имали велике приходе од дијаспоре.

 Ви сте у то време живели од задуженог, а не од зарађеног, а сада је дошло време – врати коко што си позобала. Сада треба живети од зарађеног, а враћати оно што сте ви задужили. Зато се данас тешко живи. ПРЕДСЕДАВАЈУЋИ: Реч има народни посланик Борислав Стефановић. Изволите.

 БОРИСЛАВ СТЕФАНОВИЋ: Ово је повреда Пословника, господине председавајући, још једном. Члан 106.

 И није претходни говорник једини у низу флагрантног кршења Пословника који сте дозволили. Знам да понављам да сте ви овде привремено и да немате намеру да се упуштате у све оно што, нажалост, краси ову скупштину, али ипак мислим да морате реаговати у ситуацији када овде имамо овако невероватан приказ разних парламентарних примерака који, износећи бесмислице, храбрећи себе пред огромним изазовом и очигледно изневереним будућим очекивањима народа и немогућношћу да испуне огромну наду коју су вам дали на овим изборима, ви сада овде храбрите себе нападајући ДС.

 И ви дозволите да у разговору о једном кандидату, чији писмени предлог нисмо ни добили, нити биографију, нити било шта, они поново причају о томе ко је колико људи ставио у јавна предузећа, а само они, то јест ви из већине сте ставили преко 30.000 људи, поново причају о осиромашењу грађана, а уништили сте земљу за две године, поново причају о расту дуга који сте ви произвели, поново причају о затвореним фабрикама које ви не знате да отворите.

 Наравно да зна тај посланик да њему лично никад нећемо одговарати, јер неке ствари су заиста испод нивоа. Али ви као председавајући би требало да знате да се овде расправља о предлогу за једну жену која треба да води Скупштину, која је испуњење, како каже господин Машић, принципа да се ротира председник не мењајући физичког председника, јер је променила толико партија да сте увели ротацију.

 Имате будућу председницу која неће да се извини за то што је хтела да нас затре. Имате председницу која је највећу мржњу испољила, а хоће да ради са нама. Ми само то питамо, када ћете да урадите. Уместо тога, господине председавајући, ви дозвољавате да овде људи поново глуме тужиоце.

 Не спорећи огромну подршку коју имате, ја вас молим да се ово прекине; да се прича или о кандидату, о тачки дневног реда, или да сви почнемо овако да се понашамо, што ће претворити ову скупштину у оно што они прижељкују, а то је козачка скупштина.

 ПРЕДСЕДАВАЈУЋИ: Реч има народни посланик Зоран Бабић.

 ЗОРАН БАБИЋ: Рекламирам повреду Пословника, чл. 106. и 107. Господине председавајући, апелујем и на вас и на младе колеге које вам помажу у раду да овај данашњи дан, данашње заседање Скупштине, злоупотреба кршења повреде Пословника не треба да се користи за изношење бесмислица. Врло експлицитно је објашњено да је кандидат за председника Народне скупштине рекао о појави криминала и корупције и да то семе, што и јесте семе зла, треба затрти.

 Ако колега који се пре тога јавио то подржава, да нам треба друштво пуно криминала и корупције, нека изађе. Уосталом, то су кроз политичко деловање и показали. Од 2010. до 2013. године нисмо имали усвојену Стратегију борбе против корупције. И шта смо показали као друштво? Да нас не интересује та борба. А ево сада је у Парламенту бранимо, као појаву а не лично.

 С друге стране, молим вас да не дозвољавате да се скупштинска говорница користи за изношење бесмислица, за изношење непотребних и нетачних података о запошљавању у јавном сектору. Тридесет хиљада људи. А шта је са осталих 750.000? А ко запосли те шурњаје, стрине, љубавнице, кумове и пријатеље? Ко запосли те људе што сада немају по јавним предузећима ни столицу где ће да седну, а камоли да оду до тоалета (изгубиће и радни сто и столицу)? Чија је то одговорност?

 Али ми данас не говоримо о јавним предузећима. Говорићемо и приликом закона о министарствима и у будућој реформи целокупног јавног сектора о свим аномалијама у јавном сектору који је натопљен, нагомилан у протеклих 20 и нешто година. Спремни смо и да говоримо о томе, спремни смо и за реформе тог јавног сектора, али нећу тег око врата од некога ко је много више одговоран за такву пропаст јавног сектора и јавних предузећа, као и за стање у којем се они сада налазе.

 ПРЕДСЕДАВАЈУЋИ: Дајем реч Владимиру Ђукановићу.

 ВЛАДИМИР ЂУКАНОВИЋ: Уважени председавајући, рекламирам повреду члана 104. Ред би био да обратите пажњу на то. Малопређашњи говорник се јако увредљиво изражавао о госпођи Маји Гојковић. Заиста бих желео да га опоменете, зато што је говорио о физиономији њеног лица и веома увредљиво се опходио према једној дами као што је Маја Гојковић.

 Такође, у више наврата је изнео, а то сад рекламирам повреду члана 107, увредљиво, односно прекршио је одредбу везану за достојанство Народне скупштине, назвавши ову скупштину козачком. Само ћу вас подсетити, у њихово време у једном моменту смо имали 300 посланика у Парламенту, нисмо знали више ни ко је посланик који је изабран а ко није. Сетите се 2003. године.

 Заиста бих молио да га опоменете, зато што је најмање говорио о рекламирању Пословника, а искористио је рекламацију Пословника да би реплицирао, на шта није имао право. Хвала.

 ПРЕДСЕДАВАЈУЋИ: Молим све народне посланике да се вратимо на тему.

 Реч има народни посланик др Јанко Веселиновић.

 ЈАНКО ВЕСЕЛИНОВИЋ: Поштовани председавајући, рекламирам члан 106. Пословника.

 Управо сам хтео да вас питам да ли можемо да сравнимо шта је данас на дневном реду Народне скупштине Републике Србије или ми имамо различите сазиве. Наиме, ми из НДС рачунали смо да ћемо данас разговарати о избору новог председника Народне скупштине Републике Србије. У том смислу је дискутовао шеф посланичке групе господин Ђуришић. После тога готово да нисмо чули ни речи о избору новог председника Скупштине, већ се говорило о темама које могу бити вероватно предмет неких наредних заседања.

 Господине председавајући, ви дозвољавате да се унижава углед Народне скупштине Републике Србије јер се говори о темама које нису на дневном реду и говори се језиком који није примерен Народној скупштини. Стога вас молим, господине председавајући, и вас и представнике владајуће коалиције, пре свега молим представнике СНС да помогну председавајућем да заврши ову тачку дневног реда како би на његовом месту био човек с пуним капацитетом и могућношћу да управља радом Народне скупштине.

 На овај начин и ви доприносите да се тај посао не заврши и да се прича о темама које заиста нису на дневном реду и у којима НДС не жели да учествује, уколико нас ви не будете приморали, односно уколико нам не будете потврдили да је на дневном реду нешто сасвим друго а не избор председника Народне скупштине.

 Молим вас, господине председавајући, да ову молбу претворите у заповест, јер на то имате право, и да се вратимо на тачку дневног реда. Хвала.

 ПРЕДСЕДАВАЈУЋИ: Дајем реч Владимиру Павићевићу.

 ВЛАДИМИР ПАВИЋЕВИЋ: Даме и господо, поштовани председавајући, Нова странка у Скупштини Србије има двојицу посланика. Зоран Живковић и ја гласаћемо против предлога да госпођа Маја Гојковић буде изабрана за председницу Народне скупштине Републике Србије.

 Овај став хтео бих да аргументујем двема стварима, односно за ову тезу имам два, мислим, веома снажна и добра аргумента и било би ми драго да и скупштинска већина овде покуша да се суочи са тим аргументима, како бисмо имали једну озбиљну расправу.

 Мој први аргумент тиче се приступа скупштинске већине избору председника Народне скупштине Републике Србије, а други аргумент је персонални. Тиче се личности која је овде предложена.

 Што се тиче приступа избору председника Народне скупштине, мој је суд да приступ избору председника Народне скупштине ове скупштинске већине није достојан улоге и значаја који Скупштина Србије има у политичком систему Србије.

 Довољно је да прочитамо члан 99. Устава Србије, где јасно пише да ова скупштина може да доноси и мења Устав, одлучује о промени граница Републике Србије, одлучује о рату и миру, надзире рад служби безбедности, бира Владу, надзире њен рад, одлучује о престанку мандата, бира и разрешава судије, па да закључимо да је ово централна политичка институција.

 Моје је мишљење да се ова скупштинска већина на неодговарајући и неозбиљан начин понела у припреми за организовање ове седнице Народне скупштине. Та неозбиљност започета је брањењем аргумента да треба да бирамо ротирајућег председника Народне скупштине. Замисао је ваљда била да уместо овог председавајућег стола можемо да имамо једну вртешку у оквиру које ће се сваке године смењивати неки људи.

 Ми у Новој странци сматрали смо да је таква идеја деградирајућа за Скупштину Србије, која јесте централна политичка институција. И не само да је деградирајућа за Скупштину, него је наша оцена била да таква идеја, уколико би се реализовала, може као последицу да има и дестабилизацију политичког система Србије у целости.

 Друга ствар која се тиче приступа односи се на овај данашњи ток седнице. На пример, нас двојица нисмо ни добили обавештење о томе ко је кандидат за председника Народне скупштине Републике Србије, нисмо добили биографију. Ми смо јутрос у 10.00 часова дошли овде, сели и сазнали да имамо кандидаткињу за председницу Народне скупштине Републике Србије. Сматрамо да то такође јесте део тог веома лошег приступа организацији Скупштине.

 Молим вас само за мало пажње.

 Овај други аргумент који ми користимо да бисмо гласали против ове кандидаткиње је персонални. Увек сам сматрао, а сматрам наравно и сада, да за председника, односно председницу Скупштине Србије треба да изаберемо једну узорну личност, особу која ће да има врло јасан, видљив, професионални ауторитет и лични интегритет, особу чији ће лични ауторитет моћи да се носи с ауторитетом који ће да јој или да му да ова институција, Народна скупштина Републике Србије.

 Наравно, нисам имао много времена да се упознам са свим цртицама из биографије госпође Гојковић, али своје виђење њеног рада могу да дам у две слике. Као студент, 1998–1999. године борио сам се против свих репресивних механизама оне владе, Милошевићеве, у којој се налазила и госпођа Гојковић. Десетак година касније, у оквиру кампање белих листића, борио сам се против новог ауторитаризма и Бориса Тадића. У истом том периоду, иста та особа, Маја Гојковић, бранила је те ауторитарне црте новог ауторитаризма.

 На основу те две слике ја не могу да тврдим да особа која је предложена за председницу Народне скупштине Републике Србије има такав јасан, очигледни лични ауторитет, који може да носи ауторитет који ће да јој да институција, да бих данас могао да гласам за то.

 Сматрам да ова скупштинска већина треба још једном добро да промисли о свим аргументима који долазе и са ове стране, да се суочи са тим аргументима и да данас изаберемо за председника или председницу Народне скупштине особу која то својим деловањем заиста и заслужује. Хвала вам много.

 ПРЕДСЕДАВАЈУЋИ: Реч има Небојша Стефановић.

 НЕБОЈША СТЕФАНОВИЋ: Господине председавајући, даме и господо народни посланици, бити на челу Народне скупштине, највишег дома, највишег тела наше земље, увек је посебна част, привилегија, али и велики изазов. Наравно, председник Парламента увек мора посебно да води рачуна о оним изазовима који се тичу заштите мањина, било да је то парламентарна мањина или било која друга мањина, посебном односу према опозицији, и мора да покаже највећу могућу толеранцију, мора да прави компромисе и да другачије доживи свој положај од положаја некога ко је само народни посланик и да свој положај види на другачији начин.

 Уверен дам да ће кандидат за председника Народне скупштине госпођа Маја Гојковић предано и одговорно обављати ову дужност, да ће јој оријентир бити Устав и закони Републике Србије и Пословник Народне скупштине, али наравно, да ће бити изузетно предана оним вредностима нашег друштва и оним циљевима и задацима којима Србија данас тежи.

 То су, пре свега, реформе нашег друштва. То је нешто што морамо да урадимо и то је нешто што ће наш парламент, што ће овај сазив Парламента имати као свој први и основни задатак.

 Ми морамо да реформишемо јавни сектор, да створимо услове да људи у овој земљи могу да напредују, да могу да живе боље, да приватни сектор буде потпуно другачије схваћен и да људи у овој земљи схвате да ми не можемо само да запошљавамо људе у јавним институцијама, већ морамо да стимулишемо привреду. Привреда је та која финансира и плаћа јавни сектор и мора да се учини све да те реформе у нашем друштву осете грађани. Да то не буде привилегија једног броја људи, већ да то буде привилегија најширих слојева нашег друштва.

 Парламент у том смислу има велики задатак. Од ефикасности, способности председника Парламента, али и свих осталих који у овом парламенту седе, без обзира да ли припадају владајућим или опозиционим странкама, зависиће којим ћемо темпом ићи и према ЕУ, којим темпом ћемо постизати демократизацију нашег друштва, којим темпом ћемо успети да можемо да кажемо да живимо боље. То је циљ ваљда сваког од нас народних посланика и циљ сваког грађанина Србије – да људи у овој земљи живе боље, да ова земља напредује, да будемо сваким даном успешнији.

 Српска напредна странка ће свакако уложити све своје снаге. Ови људи који су и данас овде и који ће се борити имају задатак да се брину само о том једном великом циљу да Србија иде брже напред, да се боримо за реформе, да закони које доносимо иду у корист грађана, да се боримо за то да сваки пут када дискутујемо у овој скупштини водимо рачуна и о достојанству Народне скупштине, али и о томе шта наша дискусија значи за људе који живе у овој земљи.

 Знам да је Парламент институција која није увек била, да кажем, најуваженија, најугледнија у нашем друштву. То је, такође, један од задатака који председник Парламента мора да мења. Сигуран сам да Маја Гојковић такву ствар може да уради. Познајући је, знам да има у себи довољно снаге да покуша да сваким кораком и сваким следећим сазивом овај парламент има већи интегритет, да има снажнију контролу над радом извршне власти и да својим угледом и достојанством доприноси да се људи према њему тако опходе.

 Будућем председнику Парламента, госпођи Маји Гојковић, честитам на одважности и храбрости да овакву тешку али и веома одговорну улогу прихвати. Желим да настави и с унапређењем рада нашег највишег законодавног тела у смислу законодавне активности, али наравно и наше међународне активности и приближавања ЕУ.

 Драга Мајо, желим ти пуно успеха и среће у овом раду. Твој успех и успех рада овог парламента биће успех свих грађана Србије. Хвала.

 ПРЕДСЕДАВАЈУЋИ: Дајем реч Јасмини Обрадовић.

 ЈАСМИНА ОБРАДОВИЋ: Поштовани председавајући, поштоване колеге народни посланици, поштовани грађани, СНС је на парламентарним изборима који су одржани 16. марта остварила свима нама познат резултат. Дакле, изборна листа предвођена Александром Вучићем освојила је 158 мандата. Ово не ради подсећања, но због приче о математици, која је збунила и мене, која сам иначе део Парламента, а како тек збуњује грађане.

 Након таквог изборног резултата грађани очекују да позиције које су од битног значаја за функционисање државе преузме управо неко из редова СНС. Када ово кажем, пре свега мислим на преузимање одговорности, огромне одговорности, а у складу са огромним поверењем које су нам грађани указали.

 Предлог, односно кандидатуру госпође Маје Гојковић да као представник СНС преузме функцију председнице Скупштине Србије подржавам из више разлога. Пре свега, Србија ће данас добити још једну потврду променама, још једну потврду будућим реформама. Добиће на функцији председавајућег жену, Мају Гојковић.

 Дакле, жену која је своје политичке одлуке и оно што је ишло уз њих храбро и одлучно носила као лично бреме. Образована, политичких и, заиста, у то смо се ми, њени сарадници, колеге и пријатељи, уверили, много личних манира, саосећајна са слабима, али честа мета јаких. Можда недовољно схваћена у политичким изборима, али зато врло гласна у политици промена. Била је градоначелник Новог Сада и у том периоду градоначелник свих грађана Новог Сада и, да не заборавимо, изабрана непосредно, именом и презименом. Еврооптимиста је и велики борац за уређену и модерну Србију. Новосађанка, за оне који не знају, с коренима из централне Србије.

 Дакле, избор Маје Гојковић за председницу Скупштине Србије снажна је порука, драге моје, у афирмацији жена, у афирмацији жена у политици, али исто тако потврда развоју парламентарне демократије и духа толеранције који ће Маја Гојковић засигурно уважавати, гајити и неговати у овом парламенту.

 Мајо, ево ја се придружујем честиткама које ти је упутио господин Небојша Стефановић. Желим ти свако добро у будућем раду, желим да те не напусти енергија коју имаш, да те не изневере принципи којих се држиш и да заиста будеш неко ко ће Парламент достојанствено водити и представљати. Хвала.

 ПРЕДСЕДАВАЈУЋИ: Дајем реч народном посланику Браниславу Блажићу.

 БРАНИСЛАВ БЛАЖИЋ: Поштовани председавајући, даме и господо народни посланици, имао сам ту срећу или несрећу, како се већ узме, да будем у више мандата посланик, овде или тамо, и да имам више председника и више председавајућих. Неке од тих председника памтим по добру, као коректне и честите људе, неке сам заборавио, а неке се трудим да заборавим.

 Међутим, чини ми се да што се више трудим да их заборавим, то ми мање успева. Невероватно је то како човек пре заборави оно што неће, а теже му успева да заборави оно што би желео. Желим да заборавим оне председнике који су, како су дошли на то место и сели, заборавили одакле су дошли, почели да се осећају као власт и да буду део Владе, да буду штит између Скупштине и Владе и на тај начин обезбеде Влади да ради оно што хоће.

 Желим да заборавим управо те који су анулирали ту улогу Народне скупштине у контроли Владе и праћењу оних закона које сама доноси. Али било је и изузетно квалитетних људи, који су својом толеранцијом знали да направе амбијент и да јачају углед Скупштине.

 Нажалост, Скупштина је дошла у позицију да је изгубила тај свој углед, зато што није знала да се наметне и није знала да покаже своју улогу у друштву, а Влада је могла, поготово у неком прошлом времену, да ради шта хоће. Без те контроле десило се да је та влада распарчавала, распродавала и на крају уништавала ову земљу.

 Свако време тражи људе за то неко своје трајање. Ово је тегобно време, тешко. Ово је кризно време, ово је време у којем мржња и негативна енергија доминирају, у ком увек може да прети насиље. Због тога мислим да у овом парламенту за председника и треба да дође управо жена која је предложена, госпођа Маја Гојковић, која ће својом смиреношћу, толерантношћу моћи да направи амбијент на који ће се грађани моћи угледати.

 Очекујем од Маје Гојковић да унесе у ову скупштину ону нашу војвођанску толерантност, уздржаност, а понекад и претерану скромност. Очекујем да тим урбаним шармом, а народном ширином допринесе да толеранција, сукоб мишљења, узајамно поштовање буду доминантне особине овог парламента.

 Не мислим да овај парламент треба да буде као у Енглеској и да његова контролна улога буде у томе што ће министри пре подне да раде, а увече и ноћу да подносе рачуне парламенту. То неће моћи, ми смо још далеко од тога, али желим да овде управо ова већина, апсолутна, својим знањем, умећем и демократичношћу може да се супротстави неким одлукама које иду супротно од интереса државе.

 Очекујем од Маје да ће то моћи да спроводи и да ће знати да артикулише таква мишљења. Желим јој све најбоље и мислим да ће бити добар председник Скупштине. Хвала.

 ПРЕДСЕДАВАЈУЋИ: Дајем реч народном посланику Александру Мартиновићу.

 АЛЕКСАНДАР МАРТИНОВИЋ: Даме и господо народни посланици, у једном тексту који је у написао емиграцији Слободан Јовановић уочава једну занимљиву појаву у српском народу, а то је да када српски народ и када Србија некога заволи, онда га препознаје по имену. Није потребно поред имена наводити презиме, није потребно наводити функцију, није потребно наводити биографију. Довољно је изговорити само његово име.

 Парафразирајући Слободана Јовановића могу слободно да кажем да је у данашњој Србији на политичкој сцени Републике Србије довољно изговорити име Маја па да цела Србија зна да је реч о госпођи Маји Гојковић.

 Од стране посланика који се овде утркују и воде мртву трку ко је већа опозиција, да ли ДС, да ли НДС, да ли они који су на изборе ишли са Демократском странком па преко ноћи постали независни посланици, упорно тврде како ништа нисмо чули о биографији госпође Маје Гојковић. Неки су чак отишли толико далеко да су рекли да биографију нису ни добили, што је ноторна лаж јер су сви народни посланици добили у материјалу биографију госпође Маје Гојковић и добили су њену изјаву да прихвата кандидатуру за председника Народне скупштине.

 Можда сам мало субјективан када је реч о Маји зато што је познајем прилично дуго. Оно што могу да кажем то је да потиче из једне угледне новосадске породице. Један добар део народа нема позитивно мишљење о адвокатима, али када адвокат на име и презиме победи за градоначелника једног тако великог града као што је Нови Сад, онда то значи да му људи верују. Онда то значи да је у питању особа која ће бити савесна, одговорна и поштена према народу Србије на исти начин на који је била савесна, поштена и одговорна у раду са својим клијентима.

 Маја Гојковић је неко ко има огромно политичко искуство. Чуо сам овде много тешких речи на њен рачун о томе ко је променио коју политичку партију, ко је шта радио у прошлости. Ако бисмо се вратили у прошлост, мислим да би та историјска вага претегнула у корист СНС.

 Слажем се да је било ружно гађати председника, односно председавајућег Народне скупштине ципелом и поливати га водом, али исто тако мислим да је било много ружније, друштвено опасније, по државу и нацију штетније палити Народну скупштину, односити фотеље, уметничке слике, све оно што је радила садашња опозиција 5. октобра 2000. године, упадати с аутоматима у јавна предузећа, формирати кризне штабове. Да вас подсетим да су претили деци својих политичких опонената да ће их шишати наћелаво да би их обележили, и шишали су их.

 Дакле, ако бисмо се вратили у прошлост, мислим да не би баш лепа слика о данашњој опозицији изашла у народ. Нећу да говорим о њима, о њима су грађани Србије све рекли 16. марта…

 (Председавајући: Молим вас да се држите теме.) Ја се држим, председавајући, теме много више него што су то чинили моји претходници, али хвала вам на овој сугестији.

 Избор Маје Гојковић за председника Народне скупштине, што ће наравно посланичка група Српске напредне странке да подржи, важан је из најмање два разлога.

 Прво, избором госпође Гојковић ми афирмишемо улогу жене не само у српском парламенту него уопште у српском политичком животу. Ми на тај начин мотивишемо све припаднице нежнијег пола да се активније укључе у политички живот и да на свој специфичан женски начин допринесу да Србија буде много нормалнија, много пристојнија, много уређенија држава него што је била у протеклих неколико деценија и него што је, на крају крајева, и данас.

 Са друге стране, избор госпође Маје Гојковић за председницу Народне скупштине мислим да је важан и као израз велике захвалности свим нашим мајкама, супругама, сестрама, уопште институцији жене у српском друштву, која и данас носи велико бреме очувања породице, правилног васпитања своје деце, а истовремено некога ко је у прошлости Србије много страдао, али исто тако на врло активан начин доприносио успеху и слави Србије.

 Мислим да нема потребе да вас подсећам колико је жена осветлало образ српске војске у Првом светском рату у години када обележавамо јубилеј тог великог рата у коме је Србија била на страни сила победница, у коме је Србија била на страни оних који су победили оне који су хтели да поробе целокупно човечанство.

 Бити председник Народне скупштине је велика част, али истовремено и велика одговорност. Практично, после функције председника Републике председник Народне скупштине је најважније место у држави. Да бисте били успешан председник Народне скупштине, морате да поседујете огромно политичко искуство, морате да поседујете огромно стручно знање, што Маја као изврстан адвокат и правник поседује. Морате имати посебан сензибилитет када је реч о односу према народним посланицима.

 Желим да подсетим, нећу да спомињем имена и не желим ружно да говорим о било коме, ми смо овде имали појаве да су поједини председавајући Народне скупштине самовољно тумачили Пословник па су онда рекли – неке одредбе могу да се рекламирају, неке не могу. Па сте имали појаву да је посланику одузимана реч после три секунде његовог говора, па сте имали појаве да су народни посланици који су у то време били у опозицији драстично новчано кажњавани, да су кажњавани чак и посланици који се у моменту кажњавања нису налазили у сали Народне скупштине. Дакле, било је много тога ружног у претходном периоду.

 Познајући Мају, убеђен сам да таквих појава у српском парламенту неће бити и да ће избор госпође Маје Гојковић на функцију председника Народне скупштине заиста бити на понос и дику не само нас који смо је предложили, не само нас из СНС и посланичких група које су подржале наш предлог, него да ће избор Маје Гојковић бити на понос и дику целокупног српског парламента, Републике Србије и свих њених грађана. Наравно, придружио бих се жељама својих колега да у наредном периоду ради успешно, да ради квалитетно, да ради савесно и да ради у интересу Народне скупштине као целине.

 ПРЕДСЕДАВАЈУЋИ: Желим да обавестим посланике Зорана Живковића и Владимира Павићевића да је стручна служба доставила материјале Демократској странци.

 Да ли Зоран Живковић жели реч? (Да.)

 ЗОРАН ЖИВКОВИЋ: Хвала вам, председавајући, али то не оправдава претходног говорника да изрекне нешто што је било „ноторна лаж“ (мислим да је добар цитат). То је противно члану 107. Пословника, а и ви сте погрешили што га нисте опоменули због тога по члану 109.

 Да се обавестимо, да ли је посао народног посланика да трага за материјалима па да онда то тражи тамо или 'вамо? Сви овде присутни народни посланици имају своје адресе, мејл адресе, телефоне, на сто начина је било могуће доставити материјале пре ове седнице. Ни господин Павићевић ни ја нисмо добили те материјале и само је то била моја интервенција. Нисам говорио о биографији кандидата, позитивно или негативно. Само сам констатовао да то нисмо добили, и то не заслужује реакцију која се зове „ноторна лаж“.

 Ако ћемо да усвојимо тај начин комуникације, можемо и тако. Али то није моја жеља и мислим да би једно извињење било сасвим довољно да наставимо нормалним парламентарним тоном.

 ПРЕДСЕДАВАЈУЋИ: Дајем реч Марији Обрадовић.

 МАРИЈА ОБРАДОВИЋ: Хвала. Уважени председавајући, даме и господо народни посланици, са изузетним задовољством говорим данас о кандидату, односно кандидаткињи за председницу Народне скупштине Републике Србије.

 Ово, наравно, није први пут да је жена кандидат на овој високој функцији у РС и надам се, уверена сам, а већина колега ће са мном поделити наду, да ће се наставити она добра традиција озбиљног руковођења Народном скупштином, када су и претходне колегинице биле на том месту, без обзира на то из које странке долазе.

 Оно што јесте забележено у бројним истраживањима у Републици Србији је да када одређени посао поверите жени, посебно на овако високим функцијама, он буде завршен без икаквих проблема, са максималном посвећеношћу и одговорно. Врло су ретке злоупотребе. Степен корупције, примање мита је минималан када су жене у питању. То су неке одреднице које апсолутно можемо да подведемо под тачне када говоримо о позицијама жена у Србији.

 Оно што можемо да приметимо у досадашњим дискусијама које су, чини се, биле дуже и компликованије него што је требало да буду када је овако јасан предлог кандидата у питању, јесте да многи госпођу Гојковић ословљавају са Маја, што довољно говори да је то особа која је изузетно позната и професионално и политички и која и те како има ауторитет и политички интегритет.

 Неки су покушали да се поиграју с овим појмовима. Када се грађанима Србије нешто каже са ове говорнице, онда некако поверују да је то истина, тако да за многе неистине које смо чули у досадашњим излагањима, посебно од посланика опозиције, грађани могу да помисле да је истина. Не бих се сложила с тим.

 Када одређеног кандидата за нешто предлажете, ви разматрате његове личне, професионалне, па у политици и политичке квалитете и карактеристике. О госпођи Гојковић, када говоримо о личним квалитетима, рећи ћу нешто из личног искуства. Наравно да су различити утисци људи у Србији, али највећи број људи са којима ја радим сложило би се у томе. То потврђује и биографија која је уредно достављена свим посланичким клубовима и посланицима у Скупштини Србије; ствар је само да ли је неко проверио да ли је то стигло или не, или да ли зна где је његова канцеларија или где се одлаже његова пошта.

 Изузетно образована, одговорна, посвећена, оштроумна особа. Пре свега, толерантна. Јер, толико дуго да останете на политичкој сцени Србије у овако тешким временима када сте жена, а рекла бих и оно што је важно за Србију, када сте жена која нема увек леђа, условно речено, него сама иде напред, изузетно је потребно бити и оштроуман и сналажљив и далековид у политичком смислу. Како размишљам данас, такву ћу позицију имати сутра, условно речено, у политици.

 Можда с тог становишта треба да размишљамо о избору будућег кандидата за председника Скупштине Србије. Мислим да ће госпођа Гојковић, заузимајући позицију председнице Народне скупштине Републике Србије, дати један нов квалитет Скупштини Србије, нов квалитет у брзини и ефикасности доношења закона, не претерано брзо, колико та брзина не утиче на квалитет донесених закона, али у сваком случају мислим да је жена која зна како се води Скупштина, која зна шта је неопходно за добар, квалитетан рад посланика, шта је неопходно да би мањине пре свега у Парламенту имале своје позиције, свој простор за рад, да буду довољно уважене, да се њихов глас чује.

 Оно што је мени важно, наравно да то није приоритет у Србији, али као прва координаторка Женске парламентарне мреже у Србији желим да кажем да је изузетно важно, то су и колегинице подржале у својим дискусијама, што је и овога пута жена кандидат на овако високој позицији и она ће променити начин рада и функционисања у Србији.

 Углед Скупштине у претходном периоду знатно је подигнут. Претходни председник, господин Небојша Стефановић, знатно је унапредио рад, пре свега у садржајно-политичком смислу, у високом степену толеранције, отварању Скупштине ка јавности, ка цивилном друштву, ка међународним организацијама. Степен парламентарне сарадње подигнут је на изузетан ниво.

 Све су ово само одређени степени са којих ћемо кренути даље. Када кажем кренућемо, а говорим о кандидатури госпође Гојковић, желим да вас подсетим да ово јесте позиција једне особе, али немојте заборавити да је Србија у тако тешком периоду да ми само заједно, као тим, можемо нешто да урадимо. И овог пута је неопходно, колико год госпођа Гојковић била и образована и виспрена и са добрим политичким позицијама и изузетним искуством, да будемо добар тим, пружимо руку и кажемо – на мене можеш да рачунаш.

 Као будућа председница српског парламента, на нас колеге из СНС можеш да рачунаш заиста као на десну руку у свакој области рада, а на остале колеге, из осталих странака, као на конструктивне сараднике, са изузетно добрим предлозима за унапређење рада Парламента, са добрим законима, али не злонамерно.

 Србија се налази у тако тешком периоду да сада нема простора за злонамерне коментаре, потезе, предлоге. Хајде да будемо један добар тим и да барем Скупштина, као важна институција у Србији, буде носилац тих промена. Знам да ће жене, колегинице посланице дати значајан допринос, као што је то било и у претходном периоду.

 Желим да кажем и да је ово изузетно добар састав по образовној структури, посебно посланица. Они који нису проверили, могу то да ураде на сајту Парламента. Због тога, хајдемо прво наше образовање, нашу људскост, пристојност, одмереност да ставимо у први план, у службу Србије. Мислим да ће нам онда свима бити много лакше. Заборавили смо да будемо пристојни, а то је оно што нам у овом тренутку треба.

 Хвала вам, госпођо Гојковић. Честитам.

 ПРЕДСЕДАВАЈУЋИ: Дајем реч народном посланику Љубиши Стојмировићу.

 ЉУБИША СТОЈМИРОВИЋ: Поштоване колегинице и колеге, данас када бирамо председника Скупштине не могу да се не сетим да смо пре непуне две године на овом истом месту радили исти посао. И тада је било много критике, много тешких речи на наш предлог да се за председника изабере Небојша Стефановић.

 Зато, исто као и тада, што нисам нешто посебно хвалио Небојшу Стефановића, нећу ни данас да хвалим Мају Гојковић, јер хоћу да видим резултате њеног рада. Али са поносом могу да кажем, а верујем да то мишљење деле сви или већина, да је Небојша Стефановић на један достојанствен и културан начин обављао свој посао и да ће бити упамћен као добар председник Скупштине и ја му на томе честитам.

 Сви смо ових дана били суочени са предлогом тог ротирајућег председника Скупштине. Данас видим да многи нападају тај предлог. Искрено, и ја нисам био за тај предлог јер памтим ротирајуће председништво у СФРЈ које је доста допринело да се та земља распадне. Али то је био само један покушај да се омогући опозицији да активније учествује у вођењу и председавању у овој скупштини.

 И поред тога што сам рекао да нећу унапред да хвалим Мају Гојковић, морам да изразим дивљење за њену храброст да се упусти у један овако тежак и неизвестан посао. Сви смо свесни успеха који је имала СНС на овим изборима, али тај успех доноси и велику обавезу. Пред нама су тешки тренуци, пред нама су болне структурне реформе, пред нама је период у ком морамо да доносимо важне одлуке и тешке одлуке. Маја Гојковић, као једна од нас овде, биће у прилици да много активније учествује у доношењу тих одлука. Самим тим и она ће бити на удару и медија и грађана Србије.

 Грађани Србије нису поклонили поверење СНС због тога што смо ми лепи, згодни, паметни. Не, они очекују од СНС да им покаже пут ка том трачку светлости који сви обећавају. Схватам жељу опозиције, њихово је право да критикују наш предлог, али морају и они да схвате да је наш предлог проистекао из тога што смо добили огромно поверење грађана Србије и то поверење нам даје за право да предложимо онога за кога мислимо да ће бити најбољи на том послу.

 Критика опозиције је, по мени, добронамерна и она је у сврси тога да изаберемо што боље кандидате. У будућности ми ћемо бити у прилици око много ствари да се сложимо и не сложимо. Ја сам против тога да ми сада причамо која је влада направила коју грешку, шта је урадила и шта није урадила. О свему оном што нисмо урадили или што смо лоше урадили донеће суд јавност, односно бирачи ће да одлуче о томе како ћемо добити поверење, а некима ће судити и неки други органи

 На путу на ком ће ову скупштину предводити Маја Гојковић све нас чека много изазова и сви заједно морамо да се трудимо, и позиција и опозиција, да те одлуке буду у интересу грађана Србије. Опозиција ће са својим предлозима и својим амандманима покушати да поправи оно што предлаже позиција. Зато немојте да се устручавате, задатак нам је и једнима и другима да помогнемо и председнику Скупштине и Влади да Србија макар мало боље живи у будућности.

 Мајо, надам се да ће твој посао у Скупштини бити успешан, и када после четири године будемо бирали новог председника, да ћу имати част и задовољство да и тебе похвалим као што сам Небојшу сада. Срећно.

 ПРЕДСЕДАВАЈУЋИ: Дајем реч Драгану Шормазу.

 ДРАГАН ШОРМАЗ: Даме и господо народни посланици, ја ћу као неко ко је већ 15 година без престанка посланик у Народној скупштини Републике Србије говорити из неког свог угла и искуства које имам о томе како треба да изгледа Парламент и како треба да се води.

 Избором Маје Гојковић убеђен сам да ће овај сазив Парламента, и сви ми овде заједно, јер она је само прва међу једнакима, у ствари дати најбоље резултате и да ће бити најефикаснији у свом раду и да ће тај рад бити најплодоноснији за наше грађане и државу, барем за ових последњих 15 година, ако не и нешто дужи период.

 Да говорим много о Маји Гојковић, моје претходне колеге су говорили, мислим да нема потребе. Поновићу неке основне ствари. Она је искусан политичар. Била је више пута републички и савезни посланик и зна како Парламент треба да се води. Побеђивала је на локалним изборима у другом по величини нашем граду и била је градоначелник тог града четири године. Многи је и дан-данас у том граду зову „наша Маја“, што је тешко чути за политичаре да се изговара и да се тако некоме обраћа.

 Убеђен сам да ће наша колегиница Маја Гојковић добро радити овај посао и добро водити Парламент и да ћемо имати један миран али плодоносан рад, што је Србији сада и те како потребно. У Србији је разорена привреда. Потребна нам је реиндустријализација. Потребне су нам нове инвестиције. Потребан је што већи број, нарочито младих образованих, али и свих других младих људи да упослимо, а то ћемо моћи само, не радом Владе, како неки воле да представе, него заједничким радом Владе и Парламента, јер Влада ништа не може да уради без Парламента. То је нешто што је основно у демократији.

 Колеге социјалисти се често, када се говори о демократији мало..., али то су нека ранија времена, сад и они полако долазе ка томе. Слушаће и они друге када говоре, све више и више.

 С друге стране, морам рећи још једну ствар, развој пољопривреде је потребан. Због тога ми је жао што има мало људи у Парламенту који се баве пољопривредом. Мислио сам да их је двојица или тројица, досад колико сам видео, али ме убеди малопре господин Ристичевић да има још неких. Развој пољопривреде и изградња инфраструктуре. Да би Влада све то урадила, нама су потребни добри закони. Да бисмо те законе доносили, потребан нам је рад у Парламенту и стабилна ситуација у Парламенту.

 Хоћемо да идемо путем ЕУ. Морамо да завршимо коридоре, на пример. Не знам да ли неки знају да су стандарди ЕУ не само изграђен ауто-пут, него и изграђени подвожњаци и надвожњаци за прелаз и пролаз дивљачи преко тог истог ауто-пута. Колико смо ми далеко онда од ЕУ када о тим стварима не размишљамо и не разговарамо, а то је нешто што нам је и те како потребно. Посао народних посланика је управо да на то подсећају Владу, да покрећу такве иницијативе и да све то заједно радимо. То ћемо моћи ако имамо толерантну и мирну атмосферу у Народној скупштини Републике Србије, а ја сам убеђен да ће тако бити док госпођа Маја Гојковић буде председавала.

 Хвала Богу па је СНС са својим коалиционим партнерима остварила толико убедљиву победу на изборима, па ћемо и ми, наравно уз своју одговорност коју имамо, и обавезу, помоћи њој у том раду, а надам се и опозиција, да будемо ефикасни и да за четири године после рада овог парламента (ја увек говорим Парламента; мање Владе него Парламента) будемо далеко ближи, ако не већ и на самој капији, на вратима уласка у ЕУ, јер то је нешто што је најважније у овом тренутку за грађане Србије.

 Важнијег задатка ми као посланици немамо него да нашим радом и залагањем, доношењем добрих закона, доношењем на ефикасан и брз начин великог броја закона који ће нас приближити ЕУ, променом нашег друштва, где ће правосуђе радити свој посао, променом образовног система и, наравно, већим запошљавањем људи стићи дотле да једног дана, врло брзо, већ на истеку мандата овог парламента, будемо можда и близу уласка у ЕУ, или да тамо негде 2019. или 2020. године већ будемо пуноправан члан. То ћемо моћи само свакодневним добрим, ефикасним радом овде, а тако нешто ћемо, убеђен сам, остварити и уз добро председавање госпође Маје Гојковић.

 Сви ми из СНС подржавамо овај избор, са надом да ћемо у доброј сарадњи са Владом Републике Србије на крају овог мандата имати много другачију слику и много другачију Србију, наравно бољу него што је оно на шта смо навикли, да из мандата у мандат улазимо у неке све теже и теже ситуације. Убеђен сам да ћемо на крају овог мандата сви живети у бољој Србији и да ће наши грађани бити задовољни. Захваљујем.

 ПРЕДСЕДАВАЈУЋИ: Дајем реч народном посланику Владимиру Ђукановићу.

 ВЛАДИМИР ЂУКАНОВИЋ: Уважени председавајући, уважени посланици, иначе сам први пут у животу народни посланик и овде је заиста све част. Част је овде радити у скупштинском ресторану, част је радити у служби за стенографе, част је бити посланик, да не причам о томе колика је част сести за ту столицу где седи први међу једнакима, где је председник Парламента.

 Уједно сам и један од оних који изражава жаљење што ће досадашњи председник Парламента отићи са те функције, али изражавам и задовољство што ће госпођа Гојковић доћи на то место. Зашто? Дуго година је српски парламент у јавности приказиван као нешто најгоре у овој држави. Посланици су приказивани на најгори могући начин и јавност је о њима говорила све најружније. Упркос томе, Небојша Стефановић је заиста успео да овај парламент на неки начин упристоји и да у јавности створи слику о њему, а то резултати истраживања показују, јер се увећао проценат поверења грађана према Парламенту и показао је да заиста ово може да буде веома часно, веома честито и добро тело, у које грађани могу да имају пуно поверења.

 Зато, због тог резултата, да не причамо о уштедама које је учинио у овом парламенту као председник Скупштине и о дипломатској активности које је овде имао, изражавам то жаљење што можда више неће бити ту, али верујем у госпођу Гојковић зато што је угледан правник и има дугогодишњу праксу у Парламенту. Сећам се, док је ово био парламент заједничке државе, какве је реплике имала својевремено, посебно са црногорским посланицима. Било је уживање слушати је, а посебно како је на стручан начин образлагала апсолутно сваки закон и како је реплицирала увек у том политичком дијалогу.

 Криво ми је што посланици опозиције у овом моменту имају вероватно нека преча посла. Мало их је заиста на овој другој страни, незаинтересовани су. Али оно што је Небојша Стефановић успео да покаже, то је да посланици власти могу увек да буду у Парламенту. Можете слободно да погледате сада салу. Посланици власти су у Скупштини, пуне су клупе, а на другој страни, што би народ рекао, дува промаја. Зашто? Тако је било некада кад је неко други овде имао већину. Тада је тадашња власт заиста имала празне клупе и зато је било огромно неповерење јавности у саму Скупштину.

 Маји Гојковић, као неком ко ће вероватно бити мотиватор, пре свега да се жене баве политиком, а могу да кажем да у СНС имамо заиста изванредне жене и на најодговорнијим функцијама, од гувернера Народне банке до, ево, сада председника Парламента и секретара Скупштине...

 Заиста имамо сјајне жене и верујем да ће оне, а посебно госпођа Гојковић са тог места, јер имамо две веома јаке мушке фигуре, господина Николића и господина Вучића, неко као трећи, ко је контролор свега тога је Маја Гојковић, те верујем да ће бити прави мотиватор да се жене што више укључе и ја јој желим сву срећу овог света. Наравно да ћу пуним срцем гласати за њу. Хвала вам.

 ПРЕДСЕДАВАЈУЋИ: Пошто на листама посланичких група више нема пријављених за реч, пре закључивања претреса питам да ли желе реч председници, односно представници посланичких група или још неко ко није искористио своје право из члана 96. Пословника. (Не.)

 Закључујем претрес по предлогу кандидата за председника Народне скупштине.

 Сагласно овлашћењу из члана 9. став 5. Пословника, утврђујем листу кандидата за председника Народне скупштине на којој је само један кандидат, и то Маја Гојковић.

 Пошто је Народна скупштина обавила претрес и пошто је сагласно члану 9. став 5. Пословника утврђена листа кандидата за председника Народне скупштине, подсећам вас да, према члану 10. став 1. Пословника пре приступања избору председника Народне скупштине, Народна скупштина треба да одлучи да ли се гласа тајно или јавно.

 Ако Народна скупштина одлучи да се гласа јавно, гласа се прозивком народних посланика, према члану 10. став 2. Пословника. Предлажем да се избор председника Народне скупштине објави јавним гласањем, прозивањем народних посланика.

 Стављам на гласање предлог да се избор председника Народне скупштине обави јавним гласањем, прозивањем народних посланика.

 Молим народне посланике да притисну одговарајући тастер на пословној јединици у трајању од 15 секунди.

 Молим народне посланике да још једном провере да ли су сви гласали. Молим да се изјаснимо.

 Закључујем гласање и саопштавам: за је гласало 176 посланика, против пет, уздржаних није било, није гласало 26 од укупно присутних 207 народних посланика.

 Констатујем да је Народна скупштина већином гласова одлучила да се избор председника Народне скупштине обави јавним гласањем – прозивањем народних посланика.

 Прелазимо на одлучивање.

 Пошто је Народна скупштина одлучила да се избор председника Народне скупштине обави јавним гласањем, гласање треба да обавимо прозивањем народних посланика.

 Пре преласка на гласање прозивком, подсећам вас да је чланом 131. Пословника уређен поступак спровођења јавног гласања прозивком и да сходно тој одредби треба да: заменик генералног секретара Народне скупштине прозива народне посланике по азбучном реду презимена; сваки прозвани народни посланик изговара реч „за“, „против“ или „уздржан“; заменик генералног секретара Народне скупштине записује изјаву народног посланика или његову одсутност уз његово име и презиме на списку.

 Пре него што пређемо на гласање подсећам вас да је према члану 104. став 1. Устава Републике Србије утврђено да Народна скупштина већином гласова свих народних посланика бира председника Народне скупштине, што значи да је за председника Народне скупштине изабран народни посланик који је добио већину гласова свих народних посланика.

 Стављам на гласање предлог да се за председника Народне скупштине изабере народна посланица Маја Гојковић.

 Приступамо гласању прозивањем народних посланика.

 РАДОСЛАВ ВУЈОВИЋ:

 Алексић Драган – за

 Алексић Ирена – за

 Анастасов Адријана – за

 Андрејевић Дејан – за

 Андрић Мирјана – за

 Антић Александар – (не чује се)

 Антић Зоран – за

 Арсеновић Константин – одсутан

 Арсић Верољуб – за

 Атлагић проф. др Марко – за

 Бабић Зоран – за

 Бајатовић Душан – за

 Баришић др Драгана – за

 Батић Олгица – за

 Бауер др Иван – за

 Бачевац др Муамер – за

 Берић Небојша – за

 Бероња Љиљана – за

 Бесаровић проф. др Весна – за

 Бечић Игор – за

 Бирманчевић Бобан – за

 Бићанин Милена – за

 Блажић Бранислав – за

 Богатиновић Жарко – за

 Богдановић Горан – уздржан

 Богосављевић Бошковић проф. др Снежана – за

 Божовић Балша – одсутан

 Бојанић Зоран – за

 Бошњак Бранка – за

 Брадић Благоје – (не чује се)

 Варга Ласло – за

 Васиљевић Братимир – за

 Вељковић Јелисавета – за

 Веселиновић Јанко – уздржан

 Вичек Анамарија – за

 Влаховић Соња – за

 Вујић Војислав – за

 Вујовић Ирена – за

 Вукић Вања – за

 Вукмирица Светислав – за

 Вукомановић др Дијана – за

 Вулин Александар – за

 Вучетић др Јездимир – за

 Вучковић Наташа – против

 Гвозденовић др Слободан – за

 Гирић Нинослав – за

 Гојковић Жика – за

 Гојковић Маја – за

 Даздаревић Сабина – (не чује се)

 Дачић Ивица – за

 Димитров Владица – за

 Динић Ивана – за

 Драгојевић Срђан - одсутан

 Дрецун Милован – за

 Ђерић Злата – за

 Ђилас Драган – против

 Ђоковић Мирјана - за

 Ђукановић Владимир – за

 Ђукић Дејановић проф. др Славица – за

 Ђурица Милан – за

 Ђуришић Живан – за

 Ђуришић Марко – (не чује се)

 Ђуровић Александра – за

 Ђуровић др Бранко – за

 Живковић Зоран – против

 Живковић Милинко – за

 Зиндовић Драгољуб – (не чује се)

 Зиндовић Миљана – за

 Зирић Бојан – за

 Зорић др Гордана – за

 Илић Стошић Биљана – за

 Имамовић Енис – за

 Исаиловић др Обрад – (не чује се)

 Јаблановић Александар – за

 Јарић Дражен – за

 Јевђић Марија – за

 Јевтић Јовица – за

 Јевтовић Вукојичић Миланка – за

 Јовановић Драган – за

 Јовановић Јована – против

 Јовић др Радослав – за

 Јовичић Александар – одсутан

 Јозић Зоран – за

 Јоксимовић Јадранка – за

 Јоловић Никола – за

 Југовић Александар – за

 Камбери Шаип – (не чује се)

 Каравидић Бранка – уздржана

 Карић Драгомир – за

 Карић Иван – одсутан

 Карић Миланка – за

 Кнежевић Горан – за

 Кнежевић Милан – за

 Ковач Елвира – за

 Ковачевић Борисав – за

 Ковачевић Горан – (не чује се)

 Ковачевић Дејан – за

 Ковачевић Милан – за

 Кораћ Милан – за

 Косанић мр Ђорђе – за

 Косорић Љиљана – за

 Костић Владета – (не чује се)

 Костић Радмило – за

 Костреш Бојан – (не чује се)

 Кркобабић Милан – (не чује се)

 Крлић Мирко – за

 Кружевић Срђан – за

 Лазић Нада – (не чује се)

 Лакатош Љибушка – за

 Лакетић др Дарко – за

 Латковић др Милан – за

 Линта Миодраг – за

 Лукић Младен – за

 Лутовац Виолета – за

 Љубичић Јана – за

 Максимовић Саша – (не чује се)

 Максимовић Синиша – за

 Малетић Александра – за

 Маловић Снежана – уздржана

 Малушић Љиљана – за

 Мараш Марјана – за

 Маринковић проф. др Владимир – за

 Марјановић Весна – против

 Марјановић Мирјана – за

 Маркићевић Мирослав – за

 Марковић Александар – за

 Марковић Весна – за

 Марковић Драган – за

 Марковић Јован – против

 Мартиновић Александар – за

 Мартиновић Весна – против

 Матић Верољуб – за

 Мијатовић Јелена – за

 Мијатовић др Милорад – за

 Мијатовић др Предраг – за

 Миладиновић Стефана – за

 Милекић Зоран – за

 Милетић Милија – за

 Милићевић Ђорђе – за

 Милојевић Милосав – за

 Милосављевић Ненад – за

 Милошевић Владан – за

 Милошевић Невенка – за

 Мирковић Саша – за

 Митровић Ненад – за

 Мићин Жарко – за

 Мићуновић Драгољуб – (не чује се)

 Михајловић Милетић – за

 Мрдаковић Тодоровић др Љубица – за

 Мркоњић Милутин – за

 Муковић Мујо – за

 Несторовић Љиљана – за

 Николић Дејан – против

 Николић Драган – за

 Николић Душица – за

 Николић Миљана – за

 Николић Миодраг – за

 Николић Ненад – за

 Николић Радомир – за

 Николић Сања – (не чује се)

 Николић Танасијевић Надица – за

 Новаковић Милан – за

 Обрадовић проф. др Жарко – за

 Обрадовић Јасмина – за

 Обрадовић Марија – за

 Омеровић Мехо – за

 Орлић др Владимир – (не чује се)

 Павићевић Владимир – против

 Пајовић др Александар – за

 Пантић Пиља Биљана – за

 Папуга Олена – (не чује се)

 Пастор Балинт – за

 Пуљењкић Оливера – за

 Пауновић Вера – (не чује се)

 Пауновић Драган – за

 Пек Золтан – за

 Перановић др Александар – за

 Перић Слободан – за

 Петковић Владимир – за

 Петрић Милан – (не чује се)

 Петровић Душан – (не чује се)

 Петровић Мира – (не чује се)

 Петровић проф. др Небојша – за

 Петровић Петар – за

 Петронијевић Милисав – за

 Пешић Оливера – за

 Поскурица Милета – за

 Пралица Зоран - за

 Радичевић Далибор – за

 Радојевић др Александар – за

 Ракић Катарина – за

 Ракић Миодраг – (не чује се)

 Ракоњац др Весна – за

 Ристичевић Марјан – за

 Ружић Бранко – за

 Савовић Биљана – за

 Сенић Александар – уздржан

 Спасојевић Сузана – за

 Станковић Мирољуб – за

 Станојевић Велимир – за

 Стевановић Марија – за

 Стевановић Милан – за

 Стевић Звонимир – за

 Стефановић Борислав – против

 Стефановић др Небојша – за

 Стојадиновић Нинослав – (не чује се)

 Стојановић Момир – за

 Стојановић Невена – за

 Стојиљковић Ивана – за

 Стојковић Велибор – за

 Стојковић Душица – (не чује се)

 Стојмировић Љубиша – за

 Стојшић Ђорђе – (не чује се)

 Стошић Милорад – за

 Ступар Душан – за

 Сушец Жељко – за

 Татомир Небојша – за

 Томашевић Дамњановић Тања – за

 Томић др Александра – за

 Тончев др Новица – за

 Тошанић Милош – за

 Тошић Велинка – за

 Тошковић Вучета – за

 Турк Милена – за

 Ћирић Горан – против

 Ћорилић Милена – за

 Ћоровић Аида – против

 Угљанин др Сулејман – (не чује се)

 Удовичић Вања – за

 Филиповски Дубравка – за

 Фремонд Арпад – за

 Халими Риза – (не чује се)

 Хасановић Кораћ Биљана – уздржана

 Цветановић Милорад – за

 Чанак Ненад – против

 Чикириз Мирко – (не чује се)

 Чолаковић Момо – (не чује се)

 Чомић Гордана – (не чује се)

 Чотрић Александар – (не чује се)

 Шарац Сузана – за

 Шкундрић проф. др Петар – за

 Шормаз Драган – за

 Шутановац Драган – против

 Шушњар Катарина – за

 Антић Александар – за

 Грујић Младен – за.

 ПРЕДСЕДАВАЈУЋИ: Пошто смо обавили гласање за избор председника Народне скупштине прозивком, закључујем гласање и приступамо утврђивању резултата гласања.

 Пошто ће ово бити за пар минута објављено, молим да се народни посланици не удаљавају из Скупштине.

 (После паузе – 13.25)

 Дозволите ми да саопштим резултате гласања.

 Од 215 народних посланика који су приступили гласању, за кандидата за председника Народне скупштине Мају Гојковић гласала су 194 народна посланика, против 14 народних, уздржаних девет народних посланика, одсутно 29 народних посланика.

 Поштовани народни посланици, на основу вашег гласања, констатујем да је кандидат Маја Гојковић добила већину гласова свих народних посланика и да је Народна скупштина за председника Народне скупштине изабрала Мају Гојковић.

 Дозволите ми да у ваше и своје име честитам Маји Гојковић на избору за председника Народне скупштине Републике Србије и пожелим јој много успеха у раду.

 Молим председницу Народне скупштине да преузме председавање седници Народне скупштине.

 ПРЕДСЕДНИК (Маја Гојковић): Даме и господо, поштоване посланице, поштовани посланици, желим да вам захвалим на овако великој подршци коју сте својим гласањем данас дали мени. Желим да захвалим и свим колегама који су данас учествовали у расправи о личности председника Парламента и о задацима који се очекују да сада већ ја испуним, водећи ово велико и историјски значајно здање.

 Изузетна је част, и то није флоскула рећи да је то велика привилегија бити први или прва међу једнакима, али вам кажем да је то заиста и једна велика одговорност, одговорност коју бих волела данас ипак да поделим и са свима вама.

 Пажљиво сам слушала сваку дискусију данас. Највише пажње сам обратила на то шта су колеге посланици који овог пута нису гласали за мој избор рекли. Пажљиво сам слушала, мада то може да звучи чудно, и ћутање појединих посланика, јер после дугогодишње политичке праксе могу да протумачим значење и тог ћутања или негласања уопште.

 Када се подсетимо шта су све председници у овом парламенту пре мене говорили, сложићемо се да су нам циљеви били већином исти, али сам захвална посебно и нећете се љутити што ћу издвојити два посланика, или једну посланицу и посланика, госпођу бившу председницу Парламента Славицу Ђукић Дејановић и сада бившег председника Небојшу Стефановића, што су ми и својим дискусијама и својим гласањем дали велику подршку да наставим да испуњавам три најважнија циља која сте сви споменули, без обзира да ли је то била посланичка група из владајуће већине или из опозиције.

 То су даљи развој демократије у овом парламенту и у Србији и уз помоћ тога дух толеранције, што је најбитније, и оно што је можда остало неизречено, што ћу обећати свима вама, да ћу заиста истрајати на томе да сви посланици овде буду једнаки у својим правима, али и у својим одговорностима и обавезама према овом парламенту, без обзира да ли су посланици владајуће већине или посланици опозиције.

 Хвала вам још једном на овој великој подршци. Надам се да делите са мном мишљење да слику овог парламента не може да ствара само један човек. Слику овог парламента стварате сви ви који ћете у овом сазиву радити заједно са мном.

 Желим да прогласим сада паузу од сат времена, да бисмо испунили пословничке обавезе и прешли на гласање о потпредседницима. За ту паузу нам је довољно 30 минута. Са даљим радом бисмо почели у 14.05 часова.

 (После паузе – 14.20)

 ПРЕДСЕДНИК: Молим посланике да заузму своја места и да омогуће наставак седнице.

 Пре него што пређемо на избор потпредседника Народне скупштине Републике Србије, подсећам вас да је чланом 14. Пословника Народне скупштине прописано да Народна скупштина утврђује број потпредседника на предлог председника Народне скупштине.

 Сагласно наведеној одредби и обављеним консултацијама са представницима посланичких група, предлажем да Народна скупштина утврди да у овом сазиву има шест потпредседника. О овом предлогу ћемо се изјаснити пре преласка на гласање о предложеним кандидатима.

 Обавештавам вас да сам, у складу са чланом 15. Пословника Народне скупштине, примила предлог за шест кандидата за потпредседнике Народне скупштине. Предлог кандидата за потпредседнике Народне скупштине вам је уручен.

 Као што сте видели, за потпредседнике Народне скупштине предложени су народни посланици: Верољуб Арсић, са изборне листе Александар Вучић – будућност у коју верујемо (Српска напредна странка, Социјалдемократска партија Србије, Нова Србија, Српски покрет обнове и Покрет социјалиста); мр Игор Бечић, са изборне листе Александар Вучић – будућност у коју верујемо (СНС, СДПС, НС, СПО и ПС); Константин Арсеновић, са изборне листе Ивица Дачић – СПС, ПУПС, ЈС; Гордана Чомић, са изборне листе Са Демократском странком за демократску Србију; Нинослав Стојадиновић, са изборне листе Борис Тадић – Нова демократска странка – Зелени, ЛСВ – Ненад Чанак, Заједно за Србију, ВМДК, Заједно са Војводину, Демократска левица Рома, и проф. др Владимир Маринковић, са изборне листе Александар Вучић – будућност у коју верујемо (СНС, СДПС, НС, СПО и ПС).

 Пошто према члану 16. став 3. Пословника Народне скупштине представник предлагача има право да образложи предлог, питам да ли представник предлагача жели да образложи предлог кандидата за потпредседнике Народне скупштине. (Не.)

 Желим да вас подсетим да укупно време расправе за посланичке групе износи пет часова. Констатујем да је време расправе по посланичким групама следеће: Посланичка група Српска напредна странка – два сата, 43 минута и 12 секунди; Посланичка група Социјалистичка партија Србије – 30 минута; Посланичка група Борис Тадић – Нова демократска странка, Заједно за Србију, Зелени Србије – 14 минута и 24 секунде; Посланичка група Демократске странке – 22 минута и 48 секунди; Посланичка група Партија уједињених пензионера Србије – 14 минута и 24 секунде; Посланичка група Социјалдемократска партија Србије – 12 минута; Посланичка група Јединствена Србија – 8 минута и 24 секунде; Посланичка група Нова Србија – 7 минута и 12 секунди; Посланичка група Савез војвођанских Мађара – 7 минута и 12 секунди; Посланичка група Српски покрет обнове, Демохришћанска странка Србије – 7 минута и 12 секунди; Посланичка група Лига социјалдемократа Војводине – 7 минута и 12 секунди; Посланичка група СДА Санџака – ПДД – 6 минута.

 Сагласно члану 96. став 3. Пословника Народне скупштине, народни посланици који нису чланови посланичких група међусобним договором одређују највише три учесника у расправи, који имају право да говоре свако по једном, до пет минута.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Отварам претрес о Предлогу кандидата за потпредседнике Народне скупштине.

 Да ли председници, односно представници посланичких група желе реч? (Не.)

 Обавештавам вас да није поднета листа говорника за расправу коју сам отворила.

 Закључујем претрес.

 Као што сам најавила, пре него што пређемо на избор потпредседника Народне скупштине, потребно је да Народна скупштина претходно утврди број потпредседника Народне скупштине у овом сазиву.

 Предлог председника је био шест потпредседника.

 Стављам на гласање овај предлог.

 Закључујем гласање и саопштавам: за 190, против нико, уздржаних двоје, није гласало седам, од укупно присутних 199 народних посланика.

 Констатујем да је Народна скупштина донела одлуку да у овом сазиву има шест потпредседника.

 Дозволите ми да, сагласно члану 16. став 5. Пословника, утврдим листу кандидата за потпредседнике Народне скупштине, и то по азбучном реду презимена.

 Према поднетим предлозима, утврђујем следећу листу кандидата за потпредседнике Народне скупштине Републике Србије:

1. Константин Арсеновић
2. Верољуб Арсић
3. мр Игор Бечић
4. проф. др Владимир Маринковић
5. Нинослав Стојадиновић
6. Гордана Чомић.

 Подсећам вас да, према члану 17. став 1. Пословника, пре приступања избору потпредседника, Народна скупштина на предлог председника одлучује да ли ће се гласати тајно или јавно. Ако Народна скупштина одлучи да се гласа јавно, гласа се прозивком народних посланика.

 Предлажем да се избор потпредседника Народне скупштине Републике Србије обави јавним гласањем.

 Стављам на гласање овај предлог.

 Закључујем гласање и саопштавам: за 196, против и уздржаних нема, није гласало три, од укупно присутних 199 народних посланика.

 Констатујем да је Народна скупштина одлучила да се избор потпредседника Народне скупштине Републике Србије обави јавним гласањем.

 Пошто је Народна скупштина одлучила да се избор потпредседника Народне скупштине обави јавним гласањем, у том случају је чланом 17. став 2. Пословника прописано да се, ако Народна скупштина одлучи да се гласа јавно, гласа прозивком.

 Према одредби члана 17. став 3. Пословника, гласати се може највише за онолико кандидата колико се и бира потпредседника, и то између кандидата чија су имена наведена на листи кандидата.

 Пре преласка на гласање прозивком, подсећам вас да је чланом 131. Пословника утврђен поступак спровођења јавног гласања прозивком и да, сходно тој одредби: генерални секретар, односно заменик генералног секретара Народне скупштине прозива народне посланике по азбучном реду презимена, народни посланици који приступају гласању изговарају пуно име и презиме кандидата за које гласају, председник понавља име и презиме народног посланика који је гласао и његову изјаву, односно утврђује да је одсутан или да не жели да гласа, заменик генералног секретара Народне скупштине записује изјаву народног посланика или његову одсутност уз његово име и презиме на списку.

 Напомињем да Народна скупштина, према члану 104. став 1. Устава Републике Србије, бира потпредседнике Народне скупштине већином гласова свих народних посланика.

 Имајући то у виду, стављам на гласање предлог да се за потпредседника Народне скупштине изаберу:

1. Константин Арсеновић
2. Верољуб Арсић
3. мр Игор Бечић
4. проф. др Владимир Маринковић
5. Нинослав Стојадиновић
6. Гордана Чомић.

 Гласа се збирно, колико сам разумела. Шефови посланичких група су се изјаснили да се гласа за свих шест потпредседника одједном.

 Молим заменика генералног секретара Народне скупштине да обави прозивање народних посланика по азбучном реду презимена и евидентира њихово изјашњавање.

 РАДОСЛАВ ВУЈОВИЋ: Приступамо гласању прозивањем народних посланика.

 Алексић Драган – за

 Алексић Ирена – за

 Анастасов Адријана – за

 Андрејевић Дејан – за

 Андрић Мирјана – за

 Антић Александар – за

 Антић Зоран – за

 Арсеновић Константин – одсутан

 Арсић Верољуб – за

 Атлагић проф. др Марко – за

 Бабић Зоран – за

 Бајатовић Душан – за

 Баришић др Драгана – за

 Батић Олгица – за

 Бауер др Иван – за

 Бачевац др Муамер – за

 Берић Небојша – за

 Бероња Љиљана – за

 Бесаровић проф. др Весна – за

 Бечић Игор – за

 Бирманчевић Бобан – за

 Бићанин Милена – за

 Блажић Бранислав – за

 Богатиновић Жарко – за

 Богдановић Горан – за

 Богосављевић Бошковић проф. др Снежана – за

 Божовић Балша – за

 Бојанић Зоран – за

 Бошњак Бранка – одсутна

 Брадић Благоје – за

 Варга Ласло – за

 Васиљевић Братимир – за

 Вељковић Јелисавета – за

 Веселиновић Јанко – за

 Вичек Анамарија – за

 Влаховић Соња – за

 Вујић Војислав – за

 Вујовић Ирена – за

 Вукић Вања – за

 Вукмирица Светислав – за

 Вукомановић др Дијана – за

 Вулин Александар – за

 Вучетић др Јездимир – за

 Вучковић Наташа – за

 Гвозденовић др Слободан – за

 Гирић Нинослав – за

 Гојковић Жика – за

 Гојковић Маја – за

 Грујић Младен – за

 Даздаревић Сабина – одсутна

 Дачић Ивица – за

 Димитров Владица – за

 Динић Ивана – за

 Драгојевић Срђан – одсутан

 Дрецун Милован – за

 Ђерић Злата – одсутна

 Ђилас Драган – одсутан

 Ђоковић Мирјана – за

 Ђукановић Владимир – за

 Ђукић Дејановић проф. др Славица – за

 Ђурица Милан – одсутан

 Ђуришић Живан – за

 Ђуришић Марко – за

 Ђуровић Александра – за

 Ђуровић др Бранко – за

 Живковић Зоран – уздржан

 Живковић Милинко – за

 Зиндовић Драгољуб – за

 Зиндовић Миљана – за

 Зирић Бојан – одсутан

 Зорић др Гордана – за

 Илић Стошић Биљана – за

 Имамовић Енис – против

 Исаиловић др Обрад – одсутан

 Јаблановић Александар – за

 Јарић Дражен – одсутан

 Јевђић Марија – за

 Јевтић Јовица – за

 Јевтовић – Вукојичић Миланка – за

 Јовановић Драган – за

 Јовановић Јована – за

 Јовић др Радослав – за

 Јовичић Александар – за

 Јозић Зоран – за

 Јоксимовић Јадранка – одсутна

 Јоловић Никола – за

 Југовић Александар – за

 Камбери Шаип – одсутан

 Каравидић Бранка – за

 Карић Драгомир – одсутан

 Карић Иван – за

 Карић Миланка – за

 Кнежевић Горан – одсутан

 Кнежевић Милан – за

 Ковач Елвира – за

 Ковачевић Борисав – одсутан

 Ковачевић Горан – одсутан

 Ковачевић Дејан – за

 Ковачевић Милан – одсутан

 Кораћ Милан – за

 Косанић мр Ђорђе – за

 Косорић Љиљана – за

 Костић Владета – за

 Костић Радмило – за

 Костреш Бојан – одсутан

 Кркобабић Милан – одсутан

 Крлић Мирко – за

 Кружевић Срђан – за

 Лазић Нада – за

 Лакатош Љибушка – за

 Лакетић др Дарко – за

 Латковић др Милан – за

 Линта Миодраг – за

 Лукић Младен – за

 Лутовац Виолета – за

 Максимовић Саша – за

 Максимовић Синиша – за

 Малетић Александра – за

 Маловић Снежана – за

 Малушић Љиљана – за

 Мараш Марјана – за

 Маринковић проф. др Владимир – за

 Марјановић Весна – за

 Марјановић Мирјана – за

 Маркићевић Мирослав – за

 Марковић Александар – за

 Марковић Весна – за

 Марковић Драган – за

 Марковић Јован – за

 Мартиновић Александар – за

 Мартиновић Весна – за

 Матић Верољуб – за

 Мијатовић Јелена – за

 Мијатовић др Милорад – за

 Мијатовић др Предраг – за

 Миладиновић Стефана – за

 Милекић Зоран – за

 Милетић Милија – за

 Милићевић Ђорђе – за

 Милојевић Милосав – за

 Милосављевић Ненад – за

 Милошевић Владан – за

 Милошевић Невенка – за

 Мирковић Саша – одсутан

 Митровић Ненад – за

 Мићин Жарко – за

 Мићуновић Драгољуб – одсутан

 Михајловић Милетић – за

 Мрдаковић Тодоровић др Љубица – за

 Мркоњић Милутин – за

 Муковић Мујо – за

 Несторовић Љиљана – одсутна

 Николић Дејан – за

 Николић Драган – за

 Николић Душица – за

 Николић Миљана – за

 Николић Миодраг – за

 Николић Ненад – за

 Николић Радомир – за

 Николић Сања – за

 Николић Танасијевић Надица – за

 Новаковић Милан – за

 Обрадовић проф. др Жарко – за

 Обрадовић Јасмина – за

 Обрадовић Марија – за

 Омеровић Мехо – за

 Орлић др Владимир – одсутан

 Павићевић Владимир – уздржан

 Пајовић др Александар – за

 Пантић Биљана – за

 Папуга Олена – за

 Пастор Балинт – за

 Пуљењкић Оливера – за

 Пауновић Вера – за

 Пауновић Драган – за

 Пек Золтан – за

 Перановић др Александар – за

 Перић Слободан – за

 Петковић Владимир – за

 Петрић Милан – одсутан

 Петровић Душан – одсутан

 Петровић Мира – за

 Петровић проф. др Небојша – за

 Петровић Петар – за

 Петронијевић Милисав – за

 Пешић Оливера – за

 Поскурица Милета – за

 Пралица Зоран – за

 Радичевић Далибор – за

 Радојевић др Александар – за

 Ракић Катарина – за

 Ракић Миодраг – одсутан

 Ракоњац др Весна – за

 Ристичевић Марјан – за

 Ружић Бранко – за

 Савовић Биљана – за

 Сенић Александар – за

 Спасојевић Сузана – за

 Станковић Мирољуб – за

 Станојевић Велимир – за

 Стевановић Марија – за

 Стевановић Милан – за

 Стевић Звонимир – за

 Стефановић Борислав – за

 Стефановић др Небојша – за

 Стојадиновић Нинослав – за

 Стојановић Момир – за

 Стојановић Невена – за

 Стојиљковић Ивана – за

 Стојковић Велибор – за

 Стојковић Душица – за

 Стојмировић Љубиша – за

 Стојшић Ђорђе – за

 Стошић Милорад – за

 Ступар Душан – за

 Сушец Жељко – за

 Татомир Небојша – за

 Томашевић Дамњановић Тања – за

 Томић др Александра – за

 Тончев др Новица – за

 Тошанић Милош – за

 Тошић Велинка – за

 Тошковић Вучета – за

 Турк Милена – за

 Ћирић Горан – за

 Ћорилић Милена – за

 Ћоровић Аида – одсутна

 Угљанин др Сулејман – одсутан

 Удовичић Вања – за

 Филиповски Дубравка – за

 Фремонд Арпад – за

 Халими Риза – одсутан

 Хасановић Кораћ Биљана – за

 Цветановић Милорад – за

 Чанак Ненад – за

 Чикириз Мирко – за

 Чолаковић Момо – за

 Чомић Гордана – за

 Чотрић Александар – одсутан

 Шарац Сузана – за

 Шкундрић проф. др Петар – за

 Шормаз Драган – за

 Шутановац Драган – за

 Шушњар Катарина – за

 ПРЕДСЕДНИК: Потребно нам је само пар минута да израчунамо број гласова.

 РАДОСЛАВ ВУЈОВИЋ: Кнежевић Горан – за

 ПРЕДСЕДНИК: Пошто смо обавили гласање за избор потпредседника Народне скупштине прозивком, закључујем гласање и приступамо утврђивању резултата гласања. Молим вас да останете у сали. Отприлике нам треба минут до два. Не више.

 Пошто смо утврдили резултате гласања за избор потпредседника Народне скупштине, дозволите ми да саопштим резултате гласања. За предложене кандидате гласало је 213 посланика, против је био један, а уздржаних је било двоје.

 Пошто су кандидати Константин Арсеновић, Верољуб Арсић, мр Игор Бечић, проф. др Владимир Маринковић, Нинослав Стојадиновић и Гордана Чомић добили већину гласова свих народних посланика, констатујем да су изабрани за потпредседнике Народне скупштине Републике Србије.

 Дозволите ми да у ваше и у своје име честитам потпредседницима Народне скупштине на избору и молим их да заузму места поред председника Народне скупштине Републике Србије. Честитамо још једном потпредседницима Парламента.

 Прелазимо на 4. тачку дневног реда – ИМЕНОВАЊЕ ГЕНЕРАЛНОГ СЕКРЕТАРА НАРОДНЕ СКУПШТИНЕ

 Примили сте предлог председника Народне скупштине да се за генералног секретара Народне скупштине именује Јана Љубичић.

 Пре отварања претреса, подсећам вас да, према члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика чланова посланичке групе.

 Пошто укупно време расправе за посланичке групе износи пет часова, констатујем да је време расправе по посланичким групама следеће: Посланичка група Српска напредна странка – два сата, 43 минута и 12 секунди; Посланичка група Социјалистичка партија Србије – 30 минута; Посланичка група Демократска странка – 20 минута и 24 секунде; Посланичка група Борис Тадић – Нова демократска странка, Заједно за Србију, Зелени Србије – 14 минута и 24 секунде; Посланичка група Партија уједињених пензионера Србије – 14 минута и 24 секунде; Посланичка група Социјалдемократска партија Србије – 12 минута; Посланичка група Јединствена Србија – 8 минута и 24 секунде; Посланичка група Нова Србија – 7 минута и 12 секунди; Посланичка група Савез војвођанских Мађара – 7 минута и 12 секунди; Посланичка група Српски покрет обнове – Демохришћанска странка Србије – 7 минута и 12 секунди; Посланичка група Лига социјалдемократа Војводине – 7 минута и 12 секунди; Посланичка група СДА Санџака – ПДД – 6 минута.

 Сагласно члану 96. став 3. Пословника Народне скупштине, народни посланици који нису чланови посланичких група међусобним договором одређују највише три учесника у расправи, који имају право да говоре свако по једном, до пет минута.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика који желе да учествују у расправи.

 Отварам претрес о предлогу кандидата за именовање генералног секретара Народне скупштине.

 Како ниједна посланичка група није предложила, односно није нам доставила имена посланика који би учествовали у расправи, закључујем претрес.

 Пре преласка на гласање подсећам вас да је, према члану 21. став 3. Пословника, генерални секретар Народне скупштине именован ако је за предлог гласала већина од укупног броја народних посланика.

 Стављам на гласање предлог да се за генералног секретара Народне скупштине именује Јана Љубичић.

 Молим народне посланике да притисну одговарајући тастер на посланичкој јединици.

 Закључујем гласање и саопштавам: за 199, против девет, уздржаних није било, није гласало осам, од укупно 216 посланика.

 Констатујем да је Народна скупштина већином гласова од укупног броја народних посланика именовала Јану Љубичић за генералног секретара Народне скупштине.

 Честитам у своје и у ваше име.

 Молим генералног секретара Народне скупштине, Јану Љубичић, да преузме дужност и заузме своје место, али после паузе од једног сата, коју одређујемо ради припреме материјала за конституисање одбора Народне скупштине.

 Продужавам рад, ако то буде било потребно, и после 18.00 часова.

 (После паузе – 16.10)

 ПРЕДСЕДНИК: Прелазимо на тачку 5. дневног реда – ИЗБОР ЧЛАНОВА РАДНИХ ТЕЛА НАРОДНЕ СКУПШТИНЕ

 Поштовани посланици, примили сте Предлог одлуке о избору чланова и заменика чланова одбора Народне скупштине Републике Србије.

 Пре отварања јединственог претреса, подсећам вас да, према члану 193. а сходно члану 97. Пословника Народне скупштине, укупно време за расправу посланичких група износи пет часова, као и да се ово време распоређује на посланичке групе сразмерно броју народних посланика чланова посланичке групе.

 Пошто укупно време расправе за посланичке групе износи пет часова, констатујем да је време расправе по посланичким групама следеће: Посланичка група Српска напредна странка – два сата, 43 минута и 12 секунди; Посланичка група Социјалистичка партија Србије – 30 минута; Посланичка група Демократска странка – 20 минута и 24 секунде; Посланичка група Борис Тадић – Нова демократска странка, Заједно за Србију, Зелени Србије – 14 минута и 24 секунде; Посланичка група Партија уједињених пензионера Србије – 14 минута и 24 секунде; Посланичка група Социјалдемократска партија Србије – 12 минута; Посланичка група Јединствена Србија – 8 минута и 24 секунде; Посланичка група Нова Србија – 7 минута и 12 секунди; Посланичка група Савез војвођанских Мађара – 7 минута и 12 секунди; Посланичка група Српски покрет обнове – Демохришћанска странка Србије – 7 минута и 12 секунди; Посланичка група Лига социјалдемократа Војводине – 7 минута и 12 секунди; Посланичка група СДА Санџака – ПДД – 6 минута.

 Сагласно члану 96. став 3. Пословника Народне скупштине, народни посланици који нису чланови посланичких група међусобним договором одређују највише три учесника у расправи који имају право да говоре свако по једном, до пет минута.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 192. став 3. Пословника, отварам јединствени претрес о Предлогу одлуке о избору чланова и заменика чланова одбора Народне скупштине Републике Србије.

 Пошто сам предлагач номинално била ја, иако су председници посланичких група учествовали у договору око састава одбора и сталних делегација, нећу узети реч у овој расправи.

 Да ли председници, односно представници посланичких група желе реч? (Да.)

 Реч има народни посланик Енис Имамовић. Изволите.

 ЕНИС ИМАМОВИЋ: Хвала, госпођо председнице. Посланички клуб СДА Санџака ПДД размотриће подршку овом предлогу из истог разлога из којег нисмо гласали за избор потпредседника Народне скупштине Републике Србије.

 Наш посланички клуб састављен је од странака које су на претходним изборима наступиле самостално као мањинске странке и на тај начин смо постали легитимни и легални представници Бошњака, односно Албанаца у Народној скупштини Републике Србије.

 С тим у вези, предложили смо да један од потпредседника Народне скупштине буде из реда странака националних мањина, нарочито због чињенице да у Парламенту постоје три мањинске странке. Предлажемо такође и корекцију предлога за састав одбора, као и корекцију предлога за састав Републичке изборне комисије и састав сталних парламентарних делегација Народне скупштине Републике Србије. Ти предлози се уз договор могу реализовати, било корекцијом овог постојећег предлога, односно повећањем броја потпредседника Народне скупштине, о чему смо данас говорили на Колегијуму председника посланичких група.

 Ми данас имамо предлог да у неким од најзначајнијих одбора и парламентарних делегација за мањине не седе представници националних мањина. Такав случај је био и са малопређашњим избором потпредседника Народне скупштине. Имали смо случај да смо изабрали три потпредседника Народне скупштине са изборне листе СНС-а, један је из СПС, један је из ДС и један из Нове демократске странке. Ови предлози треба и морају се посматрати као предлози изборних листа. Као што сам рекао, на овај начин је СНС добила три потпредседника Народне скупштине, два кандидата су из СНС и један кандидат из СДПС.

 Усвајањем овог предлога омогућило би се мањинама да се активно укључе у политички и јавни живот Републике Србије и да дају допринос развоју демократије и парламентаризма у Народној скупштини. Свим мањинама бисмо на овај начин послали важну поруку, омогућавањем њиховим легитимним представницима што већи заступнички простор. Искрено очекујем да ће овај наш предлог наићи на подршку свих посланичких група у овом парламенту, јер је у супротном овакав предлог за нас неприхватљив. Хвала.

 ПРЕДСЕДНИК: Захваљујем посланику Имамовићу.

 Надам се да сте добили предлог да ово није конституисање свих одбора који постоје по Пословнику у Парламенту, а да свакако има простора за разговор, те вас молим да шефови посланичких група, након завршетка седнице и разматрања ове тачке дневног реда, остану на Колегијуму који ће кратко трајати, око договора и даљег конституисања одбора и сталних делегација.

 Да ли још неко од шефова посланичких група жели да учествује у расправи? (Не.)

 Пошто се нико не јавља од шефова посланичких група, обавештавам вас да су се за дискусију поводом ове тачке дневног реда пријавила једино два самостална посланика, посланик Зоран Живковић и посланик Владимир Павићевић.

 Реч има посланик Живковић. Изволите.

 ЗОРАН ЖИВКОВИЋ: Хвала, председнице. Честитам вам на избору, без обзира што нисам гласао за вас, то је моје право. Очекујем да пријатно изненадите цео парламент, па и нас који нисмо гласали за вас.

 Да не трошимо пуно времена, само начелна ствар око одбора. У Пословнику и у обичајима овог парламента самостални посланици су у врло незгодном положају, зато што имају ускраћене многе могућности, надлежности и улоге које имају други посланици.

 Наравно да је потпуно природно да највећа посланичка група има и највише председника одбора и председника Парламента, шефове делегација, све је то потпуно нормално, да се пропорцијално томе и друге посланичке групе јаве у чланству тих одбора, али мислим да је потпуно неприхватљиво, из разлога демократичности рада у овом телу, да посланици који нису у посланичким групама немају могућност да буду чланови било ког одбора.

 Знам да је то по постојећем пословнику. Наравно, пословник о раду Парламента, односно Пословник Народне скупштине је материја која може да се промени. Могу и неким одлукама да се, као што је био обичај у неком ранијем периоду, те неке нелогичности поправе. Тако да апелујем на све шефове посланичких група да нађу могућност да и самостални посланици, у овом случају, на вашу срећу, то смо само нас двојица, тако да не тражимо пуно простора, нити нам треба пуно простора, да се нађе места за наше учешће у неким одборима Скупштине.

 Наравно, не тражимо било какво председничко место, не тражимо ни место у делегацијама, него само у одборима, и то у неколико одбора. Мислим да је то један захтев који би требало да буде прихваћен, не у овом тренутку, али у наредним данима и недељама и да тиме покажете своју добру вољу да овај парламент буде стварно место где ће се толеранција и парламентаризам спроводити на најдоследнији начин. Хвала.

 ПРЕДСЕДНИК: Реч има народни посланик Владимир Павићевић, такође самостални посланик. Изволите.

 ВЛАДИМИР ПАВИЋЕВИЋ: Даме и господо народни посланици, госпођо председнице, хтео сам да се надовежем на ово што је већ предложио господин Зоран Живковић, када су високи функционери Напредне странке предложили да се председник Скупштине бира на ротацију, онда је један аргумент био ту врло занимљив за нашу расправу, а то је да би се тиме поспешила демократичност рада наше Скупштине. Ми смо сматрали да те две ствари не иду једна с другом, али смо закључили да принцип демократичности можемо да вежемо на пример за позиционирање ове већине овде у односу на избор посланика и у одборе Скупштине Републике Србије.

 Пошто нас двојица као самостални посланици немамо могућност да предложимо себе или један другога за учешће у раду одбора, ми сматрамо да би ова већина овде, веома бројна, показала тај осећај за демократичнији рад Скупштине уколико би сама препоручила да и нас двојица учествујемо у раду неких скупштинских одбора.

 Другим речима, ми предлажемо две ствари: да већина сама предложи и нас двојицу за учешће у одборима за које смо ми заинтересовани, и то можемо да кажемо; друга ствар, да се опозиционим посланицима обезбеди и да управљају извесним бројем скупштинских одбора, јер то такође јесте показатељ демократског духа. Наравно, шта год буде приступ ове већине ми ћемо гласати за усвајање овог предлога. Хвала.

 ПРЕДСЕДНИК: Захваљујем самосталним посланицима на учешћу у расправи. Само ћу додати да смо ми дужни да поштујемо постојећи пословник и само у тим оквирима можемо у овом тренутку да радимо. Врло су значајне ваше примедбе. И у ранијим сазивима Парламента се разговарало о статусу самосталних посланика, тако да то може да буде основа за покретање поступка измене или доношења новог пословника и разматрање вашег положаја и положаја свих осталих самосталних посланика.

 Дајем реч председнику посланичке групе СНС, Зорану Бабићу. Изволите. Извините, реплика је у питању.

 ЗОРАН БАБИЋ: Госпођо председнице, даме и господо народни посланици, користим право на реплику и сигуран сам да ћемо у овом сазиву, као и у многим будућим и прошлим сазивима, имати одређене изазове у самом функционисању Народне скупштине.

 Скупштина је жив организам, мења се дневно, али показали смо и данас једним нормалним, пристојним, цивилизованим разговором на скупштинском колегијуму како се пролазе ти изазови, како се пролазе изазови за неке посланичке групе које можда нису имале могућност да дају кандидате за потпредседнике Народне скупштине. То смо једним џентлменским, нормалним дијалогом решили. Показали смо и како ценимо сваког члана Парламента. ма колико велика или мала посланичка група била или независни посланик.

 Желео бих само једну ствар да вас замолим, а то је та деоба на високе и ниске функционере СНС. Српска напредна странка је јединствена. Висок сам 194 сантиметра и не знам да ли припадам групи високих, ниских или средњих функционера или чланова. Не бавимо се елитизмом, сви смо пред законом, пред Богом, пред људима једнаки и не постоје никакве деобе.

 За дијалог јесмо. За договор јесмо у складу са Пословником, који нисмо писали, али који смо дужни да примењујемо. У складу са жељом да тај пословник и мењамо, а да буде такав да одговара свим народним посланицима. Мислим да ћемо у том духу и наставити да радимо.

 У сваком случају, не постоји никаква ни назнака жеље да се неко дискриминише у овој сали и на тако нешто нико нема право, а таквих случајева је, нажалост, у прошлости било.

 ПРЕДСЕДНИК: Захваљујем.

 Реплика господина Владимира Павићевића. Изволите.

 ВЛАДИМИР ПАВИЋЕВИЋ: Молим вас, моја намера уопште није била да дискредитујем било ког члана СНС на основу тога да ли је високи функционер или не, али је, мислим, очигледно свима нама да неко ко заузима неку значајнију позицију у било којој странци, да његова или њена реч вреди много више, да се са већом пажњом ослушкује.

 Само сам интервенисао и хтео сам да кажем да је потпредседник СНС када је предлагао идеју о бирању председника на основу ротирања, дакле када је то било актуелно овде, да се позвао на аргумент демократичности. Сматрао сам да, када потпредседник СНС то каже, то има неку значајну тежину.

 Није ми била намера никога да увредим, да понизим, него да се само вежем за тај принцип демократичности који можемо да искористимо управо овде у погледу избора и неких посланика који немају могућности путем Пословника да уђу као чланови у скупштинске одборе.

 Само сам хтео да апелујем на тај принцип демократичности и да се и нама обезбеди пуноправно учешће у раду скупштинских одбора. Толико. Хвала.

 ПРЕДСЕДНИК: Хвала, разумели смо вас.

 На листама посланичких група нема више пријављених за реч тако да бих пре закључивања јединственог претреса питала – да ли још неко од шефова посланичких група жели да се јави? (Не.)

 Закључујем јединствени претрес.

 Пошто је Народна скупштина обавила јединствени претрес, а пре преласка на одлучивање, подсећам вас да на основу члана 24. Пословника Народне скупштине о предлогу одлуке о избору чланова и заменика чланова одбора Народна скупштина одлучује у целини, јавним гласањем. Чланови и заменици чланова одбора су изабрани ако је за предлог одлуке гласала већина од укупног броја народних посланика.

 Молим вас, само једна мала напомена, ради се о одборима који се налазе овде пред вама: Одбор за уставна питања и законодавство, Одбор за спољне послове, Одбор за правосуђе и државну управу и локалну самоуправу, као и Одбор за административно-буџетска и мандатно-имунитетска питања.

 Стављам на гласање Предлог одлуке о избору чланова и заменика чланова одбора Народне скупштине Републике Србије, у целини. Молим народне посланике да притисну одговарајући тастер на посланичкој јединици.

 Закључујем гласање и саопштавам: за 199, против и уздржаних нема, није гласало пет, од укупно присутна 204 народна посланика. Констатујем да је Народна скупштина већином гласова усвојила Предлог одлуке у целини.

 Обавештавам вас да ће наставак седнице бити сутра у 12.00 часова.

 Молим шефове посланичких група да одржимо кратак састанак, односно колегијум поводом наставка седнице и уједно вас обавештавам да је сутра у 11.00 часова комеморативни скуп поводом смрти посланика и члана актуелне владе господина Јована Кркобабића. Молим вас да присуствујете.

 (Седница је прекинута у 16.30 часова.)